PAULOꞌ TIMOTEOꞌNI GIZE-DINEꞌ LUHUVO NITEꞌ NABA 1
Pauloꞌ Timoteoꞌnimuꞌ Luhuvo Niteꞌ Setaꞌ Gize-dingumuꞌ Gomuꞌ Gataaꞌ Gamazi
Mene luhuvo niteꞌ setaꞌ nene aposoloꞌ Pauloꞌ gizineꞌ ve. Aꞌmine Pauloꞌ monovoꞌvemuꞌ nene Aposoloꞌ bukuuꞌ nene gatelesane. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Idoꞌ Pauloꞌ luhuvo niteꞌ setaꞌ mene gizineꞌ nene eiꞌ hize eleꞌ o-daaꞌ ive Timoteoꞌni nene gize-dineꞌ ve.
Timoteoꞌ nene Loma vete gizebo aniꞌ polovinisi Asia ve languꞌ Lisitila tauniutiꞌ ve minineꞌ. Timoteoꞌ meleho nene Izesuꞌ evenele minamive nGiliki veutiꞌ minineꞌza izeleho nene Zuda veneꞌ minineꞌ ve. Timoteoꞌ aza izipe ngomoloꞌ ha neivo izelehosi idoꞌ eleni izelehosi ingine monoꞌ godolo liteheꞌmo lokineꞌ gamazi mukiꞌ nene apizi imasineꞌ. Lisitila ebekuko Pauloꞌ aza ganaꞌ apiꞌ ogo vo Izesuꞌ gamaziꞌve lamineꞌ eveneꞌ lo-ngimineꞌ gameneuꞌ nene Timoteoki izelehoi ingine Izesuꞌ evenele zuho liliꞌ asineꞌ noloseive. Pauloꞌ aza Lisitila ebekuꞌ gohi vo ninge-ngedo tineꞌ molo volosa inguꞌ nene eiꞌ hize eleꞌ i-daaꞌ aveutiꞌ ve minelive lo Timoteoꞌni eleꞌmizo vineꞌ. Aꞌminemuꞌ nene Aposolo 16 neuꞌ nene gatelesane. Nelotiꞌ Timoteoꞌ aza Paulokisi makaꞌ monoꞌ Izesuꞌ gamaziꞌve lamineꞌ eveneꞌ lo-ngemaaꞌ gonoꞌveuꞌ nene hize eleꞌ o-dineꞌ. Idoꞌ Pauloꞌ aza luhuvo niteꞌ linge ma hulinguꞌ nene Timoteokisi nohulisive lo gizineꞌ. Adoꞌ Tesalonika aleveliti luhuvo niteꞌ naba vanu naba tu neukisi idoꞌ Kolidi aleveti luhuvo niteꞌ naba tu neukisi idoꞌ Hilipi aleveti luhuvo nitekukisi idoꞌ Kolosa aleveti luhuvo nitekukisi idoꞌ Hilemoniꞌni luhuvo nitekukisi nene Timoteokisi nohulusive lo gizineꞌ ve. Idoꞌ Pauloꞌ aza Izesuꞌ evenele zuho Loma ebekuꞌ minaniꞌ luhuvo gize-ngidineꞌ lumola nene Timoteoꞌ aza aꞌmine alevemuꞌ ngopoꞌni lineꞌ. Hebilaioꞌ aleve luhuvo niteꞌ gizo hulo-ngidive neꞌmo aꞌmine luhuvo niteꞌve neꞌmi lumula nene tiꞌ lo lo neive: Timoteoꞌni nene nalaꞌ numunguꞌ miningutiꞌ imisele hulikeve. Neꞌmine lineꞌ nenako nemuꞌ nene laza tiꞌ lo gele none: Timoteoꞌ aza Izesuꞌ gamaziꞌve lamineꞌ lo sotoꞌ ogaꞌ ingumuꞌ nalaꞌ numunguꞌ huli-dikevo minineꞌ ve lo gele none. Idoꞌ neꞌmine i-daniꞌ nene gamene hamoꞌ i-dave lo gele noneꞌza gohi neꞌmine i-dahe i-damahe nemuꞌ ma gelamune. Loma vete Pauloꞌni bili hilikevo nelotiꞌ alingeꞌ Timoteoꞌ aza nadiꞌ ogo minihe nemuꞌ monoꞌ godolouꞌ ma gizi li-limamave. Gizi li-limamaha gozopoꞌ akaꞌmilatiꞌ liꞌmi aniꞌ gamazi ma tiꞌ lo neineꞌ ma neive: Timoteoꞌ aza Eheso ebekuꞌ mino Izesuꞌ evenele zuho aꞌmida minaniꞌ nene gizebo o-ngedo neivo kilisimasi mukiꞌ ogo vavo alingeꞌ nene Loma veti gizebo ve naba gulive Domitianiꞌ aza Izesuꞌ evenele zuho nene do osuꞌ lo-ngedelesa goboni molo-ngedaaꞌ ineꞌ gameneuꞌ nene eiꞌ Timoteoꞌnisi bili hilaniꞌ ve laniꞌ.
Lukaꞌ aza aposoloꞌ buku gize osuꞌ lineꞌ gamenela nene Pauloꞌ aza Loma ebekuꞌ nalaꞌ numunguꞌ kilisimasi sitaꞌ mino nelotiꞌ alingeꞌ nesi ha minineꞌ. Ne neineꞌza gozopoꞌ akaꞌmilatiꞌ liꞌmi aniꞌ gamazi ma tiꞌ lo neineꞌ ma neive: Nalaꞌ numungutiꞌ huli heta i-daniꞌza gohi mono Izesuꞌ gamaziꞌve lamineꞌ nene eveneꞌ lo-ngemo mo hota gehepeve minineꞌ misubo Sipeni nelasi vo lo-ngimineꞌ ve. Nelotiꞌ gamene haꞌna minamivo Loma ve nete nalaꞌ numunguꞌ gohi di huli-daniꞌ. Neꞌmine igi goniꞌ i-di luvono giti hulaniꞌ. Neꞌmine li liꞌmi aniꞌ gamazi nene eveneꞌ mukiꞌ mo laminetoꞌ neive li gili eleꞌvoleꞌ igaꞌ nave. Monoꞌ godolouꞌ minineꞌ gamaziꞌmi monovo gilaaꞌ ave mukiꞌ nene tiꞌ li gilaaꞌ nave. Pauloꞌ aza Timoteoꞌni luhuvo niteꞌ naba vanu gize-didotiꞌ nene gamene haꞌna ogo vamivo Loma vete nalaꞌ numunguꞌ huli-dikevo gamene setaꞌ ineꞌ ve li gilaaꞌ nave. Idoꞌ tiꞌ li gilaaꞌ nave: Idoꞌ aꞌmine nalaꞌ numunguꞌ mino Timoteoꞌni luhuvo niteꞌ naba tu gize-didotiꞌ nene gamene haꞌna ogo vamivo Loma ve nete bili hilaniꞌ ve li gilaaꞌ nave.
Idoꞌ Pauloꞌ aza Timoteoꞌni luhuvo niteꞌve naba vanu gize-dineꞌ gamenela nene Timoteoꞌ aza Eheso ebekuꞌ mino Izesuꞌ evenele zuho aꞌminguꞌ minaniꞌ nene gizebo o-ngedo minineꞌ ve. Pauloꞌ aza Timoteoꞌ Eheso ebekuko neida nene mo alosuvoniꞌza geto ma amoloniꞌ nene monoꞌ muliseuꞌ igi mili minilizaniꞌ monovomuꞌ nene gele mineline lo luhuvo niteꞌ mene nogize-giduve lo Timoteoꞌni gize-dineꞌ. Aꞌmine luhuvo niteꞌ nene eveneꞌ malite soza monoꞌ laaꞌ naniꞌ nene doꞌmo lemelineꞌ monovomuꞌ nene lo-imineꞌ. Adoꞌ veneꞌ daaꞌ veloꞌ vaaꞌ nene ami mini nosoꞌ niteꞌ mamuꞌ malise ilizave li laaꞌ aniꞌ gamazi doꞌmo lemelineꞌ monovomuꞌ nene lo-imineꞌ. Idoꞌ vemohoꞌ monoꞌ muliseuꞌ Oꞌmosola lilizaniꞌ nadi lilizahe idoꞌ veneꞌ nene okoꞌnidoꞌ initeꞌ di guni izilizaniꞌ monovomuꞌ lo-emo veneꞌ ingine vemoholiti gizebo veꞌine liliꞌ amilizave lo lo-imineꞌ. Idoꞌ monoꞌ muliseloꞌ gizebo ilingumuꞌ naniꞌmine ve di oti-dilizahe nemukisi lo-dineꞌ. Idoꞌ Kilisitoꞌ gonouꞌ ve lamineꞌ minelingumuꞌ ogo molo ilineꞌ monovomukisi lo-imineꞌ. Idoꞌ aꞌmida Izesuꞌ evenele zuho nizaniꞌ nete eiꞌ Timoteoꞌ ogo molo ilidotikisi idoꞌ gamazi lilidotikisi monovo lamineꞌ ningi dalizangumuꞌ nene lo-imineꞌ. Adoꞌ lulo eveneꞌ ngemo nasahiliꞌ o-ngedovoꞌ minilive idoꞌ gele eleꞌvoleꞌve nene minivo lihime monovolotiꞌ mine olovoꞌ ilive lo lo-imineꞌ. Idoꞌ eiꞌ gizeboꞌveuꞌ minave nene monoꞌ godoloutiꞌ gamazi gato lo-ngemo monoꞌ apize ngemaaꞌ monovo nene hulamo gamene gamene o-ngedelive lo lo-imineꞌ. Idoꞌ eveneꞌ ato atoꞌ adoꞌ veneꞌ nizahe vemohoꞌ nizahe ozoho nizahe eiꞌ gidini gosoꞌve nizahe nene eiꞌ o-ngemelineꞌ monovomuꞌ lo-imineꞌ. Idoꞌ veneꞌ gevonoꞌ minangutiꞌ mala nene monoꞌ muliseꞌmo mine lamineꞌ ilizangumuꞌ nene hize eleꞌ o-ngedo idoꞌ mala nene hize eleꞌ o-ngedamilive lo izeꞌ molo-ngedaaꞌ ilineꞌ monovomuꞌ lo-imineꞌ. Monoꞌ muliseloꞌ gizebo ve meni ngimilizaniꞌ monovomuꞌ lo-dineꞌ. Gonouꞌ ve ingine gizebo veꞌine nene gono di lamineꞌ igi di-ngidilizave. Idoꞌ aꞌmine gizebo veꞌine Izesuꞌ evenele zuho nizavo ma nene gono di lamineꞌ i-ngidilizaniꞌ nene initeꞌ naba neive lineꞌ. Idoꞌ heneni ve ingine engiꞌ okoꞌine di dizami asi muluꞌninguꞌ geni amivo mini ingine di minaniꞌ initekutiꞌ nene eveneꞌ masi hize eleꞌ i-ngidilizave lo lo-ngemelive lineꞌ. Idoꞌ Oꞌmosoꞌmi monovomuꞌ gamazi sunoꞌ o neineꞌ nene laꞌlisetevoꞌ gele none li laaꞌ avete aꞌminemuꞌ amuzo mili gihileꞌve nomineꞌ getipe gamazi laaꞌ nanguꞌ nene Timoteoꞌ vo lamilive lo gohi lo gala ogo luhuvo niteꞌve noꞌnohoꞌ gamazitunuꞌ gize osuꞌ lineꞌ.
Pauloꞌ aza Timoteoꞌni luhuvo niteꞌve naba tu gize-dineꞌ nene Loma ebekuꞌ nalaꞌ numunguꞌ mino lasi goniꞌve gililizangumuꞌ gizebo ogo mino aꞌmine luhuvo niteꞌ nene gize-dineꞌ ve. Aꞌmine luhuvo nitekuꞌ nene Timoteoꞌni gala do tiꞌ lo lineꞌ: Gaza Izesuꞌ gamaziꞌve lamineꞌ do mineliningumuꞌ goboni mili-gidi minilisaha neꞌmine ilizangukisi nene hulamo ha do giliꞌ lo do minezo lo lo-dineꞌ. Idoꞌ aꞌmine apize ngimuvoniꞌ gamazi nene eveneꞌ ma apize ngemanivo inginesi eveneꞌ gohi ma vi apize ngimilizave lo lo-imineꞌ. Neꞌmine gono amuzo molo dalive lo lo-imineꞌ. Neꞌmine lo aza Izesuꞌ gamaziꞌve lamineꞌ lo-ngemaaꞌ ingutiꞌ gamazi linge ma naba miningumuꞌ nene gohi lo gala ineꞌ. Neꞌmine lo idoꞌ aꞌmine Izesuꞌ gamaziꞌve lamineꞌ nene eveneꞌ lo-ngimingumuꞌ nalaꞌ numunguꞌ huli-dikevo minineꞌ monovomukisi lo-imineꞌ. Oꞌmosoꞌmo eiꞌ ve lo do kegesekineꞌ evenele nene lukuvo nalizave losa aꞌmine mulumo geniuꞌ nene nouve lo lineꞌ. Idoꞌ aꞌmine lineꞌ initeꞌ mukikumuꞌ nene Izesuꞌ evenele zuho lo gaꞌine ilive lo Pauloꞌ Timoteoꞌni lo-emo idoꞌ mono gamaziliꞌmi monovomuꞌ lolize gamazi lamilizave lo lo-ngedelive lineꞌ. Neꞌmine lolize gamazi golosouꞌ nene Timoteokisi aza lamilive lo lo-dineꞌ. Initeꞌ goloso daatoꞌ nene mine olovoꞌ o mino monovo lisihekovoꞌ ogo gele eleꞌvolekovoꞌ ogo mino lulo eveneꞌ ngemo hongu nasahilikuꞌ minelive lo lo-dineꞌ. Idoꞌ Timoteoꞌni hungoꞌ emo tiꞌ lo lineꞌ: Geꞌnebe gamene goloso adoꞌ Izesuꞌ gamaziꞌve lamineꞌ lilizadoꞌ gili dalisa gilami monovo goloso ato atotoꞌ nene eꞌmetilizaniꞌ gamene ma aloseive lineꞌ. Asiꞌve Pauloꞌ ogaꞌ ineꞌ neꞌmine ogo Izesuꞌ gamaziꞌve lamineꞌ lo sotoꞌ ogaꞌ gonoꞌve nene amuzo molo dozo lo-dineꞌ.
Neꞌmine lo nibili hililizaniꞌ gamene nene mo avitoꞌ ogave lo lo-emo idoꞌ hize eleꞌ i-nidaaꞌ ave linge mukiꞌ nene huli-nidi ebeꞌ ato atota vikevo Lukakisivoꞌ mela nosive lo lo-emo idoꞌ gonitoꞌ otuvodokisi nene eveneꞌ hamolitesi neniꞌ gamaziꞌneloꞌ hize eleꞌ i-nidamavo minuvoniꞌ ve. Nemuꞌ gaza geto ano lo lo-dineꞌ. Neꞌmine lo Oꞌmosoꞌmo hize eleꞌ o-dingumuꞌ nene opoꞌni lo aꞌmida sotoꞌ ineꞌ initeꞌ linge mamuꞌ lo-emo Timoteoꞌnisi eveneꞌ linge mamukisi meseꞌ aseka lo-ngedo luhuvo niteꞌve nene noꞌnohoꞌ gamazitunuꞌ gize osuꞌ lineꞌ.
1
Pauloꞌ Luhuvo Niteꞌ Apizo Gizaaꞌ Gamazi Gizosa Timoteoꞌni Noꞌnohoꞌ Gamazi Gize-dineꞌ
1 Do luꞌ izaaꞌ ive Oꞌmososi idoꞌ leleꞌmize lamineꞌ ilive ne neive lo gele medele minaaꞌ unive Izesuꞌ Kilisitokisi engiꞌ nene Izesuꞌ Kilisitoꞌ aposolo loloꞌ iline li lasidoꞌ loloꞌ uve neniꞌ Pauloꞌ luhuvo niteꞌ meve nene 2 gaza monokuꞌ neniꞌ gipeꞌne gihile loloꞌ ogo minanive geiꞌ Timoteoꞌni nene nogize-giduve. Neꞌmine ogosa meteho Oꞌmosolatiꞌ idoꞌ Guvetesi ve Izesuꞌ Kilisitodatiꞌ nasahilikisi idoꞌ mulumote ningaaꞌ monovosi idoꞌ hongu lo lamino minaaꞌ monovo nesi nene lehizi-gidikesivo geitoꞌ minivoo losa noluve.
Eveneꞌ Soza Saza Gamazi Apizi nGimaaꞌ Naniꞌ Nene Alamilizangumuꞌ Lo-ngedelive Lo Pauloꞌ Timoteoꞌni Lo-imineꞌ Gamazi
3 Naza gomuꞌ Makedonia misubouko volosa noogo tiꞌ lo lo-gimuvoniꞌ maloꞌ nene eꞌmeto ozo: Adoꞌ Eheso numuno ebekuꞌ hazavoꞌ mino eveneꞌ malite monoꞌ atoliꞌmine ma apizi eveneꞌ li-ngimaaꞌ naniꞌ nene oꞌve lo-ngedosa 4 avoꞌningine di naba i-ngidi guliveꞌine likaꞌ likaꞌ igi laaꞌ naniꞌ gamazi adoꞌ ngeli li pili osuꞌ lamilizadoꞌ o minineꞌ gamazi nehe idoꞌ gihileꞌve nomineꞌ gamazi gaꞌningutiꞌ gili laniꞌ gamazi nehe neꞌmine gamazimuꞌ nene gaꞌine giliviꞌ giliviꞌ amilizaze. Lo-ngedezo. Aꞌmine giliviꞌ giliviꞌ igi minaaꞌ naaniꞌ gamaziꞌmi monovomuꞌ viseꞌ igi gohi li voleloꞌ meloꞌ ikaꞌ ikaꞌ avo neꞌmo nene maduꞌine do lihiteheꞌ o-ngedosa aꞌmine gamazi neꞌmo Oꞌmosoꞌmo lulouꞌ gele neineꞌ akaloꞌ nene ma ngeleꞌmize molosaꞌmive. Asi Oꞌmosoloꞌ gele medele minaaꞌ neꞌmovoꞌ nene aꞌmine akaloꞌ leleꞌmize molaaꞌ neive. 5 Idoꞌ gaza neꞌmine lo-ngedeline noluvoniꞌ nene ingine aꞌmidoꞌ eꞌmetisa luꞌninguꞌ goloso monovosi nomivo mini gaꞌninguꞌ engiꞌ monovoꞌinemuꞌ izeꞌ mili gilikevo laminekovoꞌ minaaꞌ ive mini apa niteꞌ ami Oꞌmosomuꞌ gili eleꞌvoleꞌ gehepeve igi minilizadiꞌmovoꞌ luꞌine ngemaaꞌ monovo nene engita sotoꞌ ogo minelive losa luvoniꞌ ve. 6 Neꞌmine ilizangumuꞌ nene noluvoniꞌza eveneꞌ linge ma nene mo aꞌmine aka lamineꞌ nene huli zovoꞌ izisa gihileꞌve nomineꞌ gamazivoꞌ li voleloꞌ meloꞌ igaꞌ nave. 7 Ingine nene Oꞌmosoꞌmi louꞌ gamazi apizi ngimaaꞌ ave liliꞌ ilisa gilaniꞌza ingine aꞌminemuꞌ laaꞌ naaniꞌ gamaziꞌmi monovo nesi idoꞌ aꞌmine liviꞌ kiseliviꞌ igi laniꞌ initeliti monovo nesi nene mo ma gili hehe lisaꞌmave.
8 Oꞌmosoꞌmi louꞌ gamazi nene laza ladeni amo gonoꞌveloꞌ gehepeve do molo oloneꞌ nene mo initeꞌ lamineꞌ gehepeve mineleseive. 9 Ee, aꞌmine louꞌ gamazi neve nene eveneꞌ lisiheꞌ i minavemuꞌ nomive. Asi eveneꞌ ma louꞌ gamaziloꞌ eꞌmetamaaꞌ ave gizengizeloꞌ ve nizahe idoꞌ Oꞌmosomuꞌ ngehelele izamaaꞌ ive lihimeloꞌ ve nizahe nemukisi idoꞌ monovo lisiheꞌ laminetoꞌ eꞌmetami monoꞌine nomineꞌ minave nizahe idoꞌ meꞌningine izeꞌningine ngibili hilaaꞌ idoꞌ eveneꞌ ngibili hulaaꞌ ave nizahe nemukisi idoꞌ 10 veneꞌ vemohoꞌ gipe alu gopo ingiꞌmi monaaꞌ ave nizahe veneꞌ vemohoꞌ ingaaꞌ aniꞌ avazahaloꞌ eꞌmeti ingami veneꞌ angiseꞌine ingaaꞌ avo vemohoꞌ angiseꞌine ingavo igaꞌ ave nizahe nemukisi idoꞌ eveneꞌ gumine di halekiki moni daaꞌ ave nizahe idoꞌ sozaloꞌ ve nizahe idoꞌ soza gamazimuꞌ lamineꞌ nolune li aꞌine dizaaꞌ ave nizahe nemukisi idoꞌ monovo gohi eveneꞌ ngeleꞌmize lamineꞌ ilineꞌ monotoꞌ vo damaaꞌ ineꞌ maloꞌ eꞌmetaaꞌ ave nizahe neꞌmine alevemuꞌ nene louꞌ gamazi ne neive lo gele minosa Oꞌmosoꞌmi louꞌ gamazi nene gonoꞌveloꞌ gehepeve do molo oloneꞌ nene aꞌmine louꞌ nene initeꞌ lamineꞌ gehepeve mineleseive. 11 Aꞌmine neꞌmine noluvoniꞌ gamazi mene laminekuꞌ minive Oꞌmosolatiꞌ guvelesi gamazi laminetoꞌ nene vo miliseꞌ o neive. Aꞌmine nene Oꞌmosoꞌmo lo soto sotoꞌ ogo lo-ngemeline lo lehize-nede neineꞌ gamazi lamineꞌ mamuꞌ nene noluve.
Izesuꞌ Kilisitoꞌ Aza Pauloꞌ Ve Goloso Miningutiꞌ Eleꞌmize Lamineꞌ Ogo Eiꞌ Gonoloꞌ Ve Loloꞌ O-dingumuꞌ Opoꞌni Lineꞌ Gamazi
12-13 Aꞌmine gono dalongumuꞌ amuzo nimive Guvetesi ve Izesuꞌ Kilisitoꞌnimuꞌ nene isaaꞌ neve lo opoꞌni noluve. Ee, naza gomuꞌ eze nene dovo ledevoꞌ ogo mino evenele goboni molo-ngedo do goloso o-ngedaaꞌ uvoniꞌza naza eze monovo gele guno amuvodiꞌmo ezemuꞌ gele eleꞌvoleꞌ amo neꞌmine ogaꞌ uvonako nemuꞌ nene iseꞌne izosa nenikumuꞌ aꞌmine gonoꞌve nene ha dalidoꞌ o neive lo gele medele mino aꞌmine gonoloꞌ nene neleꞌmize molaave. 14 Neꞌmine o-nedoo Guvetesi ve aza vauve goloso elo nasahiliꞌ o-nedosa naza eiꞌ Izesuꞌ Kilisitoꞌnimuꞌ gele eleꞌvoleꞌ o mino luꞌne emelodoꞌ neleꞌmize molangumuꞌ nene opoꞌni lo isaaꞌ neve noluve. 15 Ee, Izesuꞌ Kilisitoꞌ aza lihimeloꞌ ve do nguꞌ izelove lo me misubouꞌ limive gamazi nene mo gihile lamineꞌ neive. Eveneꞌ mukiꞌ aꞌminemuꞌ gele muꞌmusiꞌ o minelonidoꞌ nene lisiheꞌ o neive. Idoꞌ lihimeloꞌ ve engikutiꞌ neniꞌ neve nene lihimeloꞌ ve naba minuve ne nouve. 16 Nouvoniꞌza Izesuꞌ Kilisitoꞌ iseꞌne izineꞌ nene aza mo mulumote gelo geto lihime lemamo isete izeꞌmo ogo minaaꞌ neineꞌ monovoꞌve nene nenitoꞌ ganaꞌ do sotoꞌ ogo ngelebizavo alingeꞌ ezemuꞌ gili eleꞌvoleꞌ igisa minevoꞌ minevoꞌ ngemeni dameni dalizave ningilizangumuꞌ nene aꞌmine monovoꞌveꞌmi avazaha pikisa neꞌmine neniꞌ nene minelongumuꞌ ve losa iseꞌne izineꞌ ma neive. 17 Ogo vokaꞌ vokaꞌ ilineꞌ gamene mukitoꞌ Guvelesi ve naba minive helamaaꞌ ive adoꞌ evenelite ha ningelonidoꞌ amive Oꞌmoso hamoꞌ minive nene do hozi lo opoꞌni lo minevoꞌ minevoꞌ ogo mineloneꞌ nene okuꞌ lamilihoo. Neꞌmine ilihoo.
Timoteoꞌ Monoꞌ Gono Dalinguꞌ Ogo Molo Ilineꞌ Monovomuꞌ Pauloꞌ Gala Daniꞌ Gamazi
18 Gipeꞌne Timoteoo, aꞌmine gono gamazi mene nolo-giduvoniꞌ nene geiꞌ monovoka do sotoꞌ ogo Oꞌmosoꞌmi veletiꞌ gamazi ma gozopoꞌ sotoꞌ ineꞌ mamuꞌ nene gele mino nolo-giduve. Idoꞌ gaza aꞌmine gamaziloꞌ mene noeꞌmeto monoliꞌmi lovo laminekuꞌ nene lovo hizeline losa nolo-giduze. 19 Neꞌmine ogo monoꞌ gihilemuꞌ nene gele eleꞌvoleꞌ o mino madungauꞌ nene monovo lisiheꞌ lamineꞌ neive lo gele nanidoꞌ gehepeve eꞌmeto mineline losa nene nolo-giduve. Monoꞌ aleve linge ma nete monovo goloso neive li gilaaꞌ naniꞌ maduꞌine nene gili hulii monoꞌ engitoꞌ minineꞌ nene di gopo igisa mo goloso akaloꞌ nivave. 20 Aꞌmine aleve engikutiꞌ nene Himenaioꞌ ve Alekisadeloꞌ ve engiꞌ nene nizasive. Aꞌmine ve sitaꞌ nene naza Oꞌmoso divi lediviꞌ igaꞌ asineꞌ nene ningi gilisa gohi neꞌmine amilisingumuꞌ nene ningi gililisive losa do hulo heta o-ngedo Sataniꞌmi anauꞌ molo-ngedekuve.


ALINGEꞌ SOTOꞌ ILINEꞌ INITEꞌ ZOHANEꞌNI IZESUꞌ ELEBIZINGUMUꞌ GIZINEꞌ LUHUVO NITEꞌ NENE LEVELESENI VE LAAꞌ NAVE
Leveleseni Bukumuꞌ Gomuꞌ Gataaꞌ Gamazi
Mene buku gizive neꞌmo Zohaneꞌ gizuve lo gizineꞌ ve. Idoꞌ Zuda veutiꞌ nene vemohoꞌ linge mukiꞌ guliveꞌine Zohaneꞌ ve lo minineꞌ ve. Ne neiha ganakutiꞌ nene evenelite tiꞌ li liꞌmi aniꞌ ve: Leveleseni buku nene aposoloꞌ Zohaneꞌ gizineꞌ ve laniꞌ. Eze monovoꞌvemuꞌ nene Mataioꞌ ve Malekoꞌ ve Lukaꞌ ve Zohaneꞌ ve gizaniꞌ buku setaꞌve setaꞌveukisi idoꞌ Aposoloꞌ bukuukisi nene gatelesane. Idoꞌ aza Izesuꞌ gamaziꞌve laminekumuꞌ gizineꞌ bukumuꞌ gomuꞌ gataaꞌ gamazi gizuningukisi nene eiꞌ monovomuꞌ gatelesane. Idoꞌ Zohaneꞌ aza vani molo Izesuꞌ evenele mulise Loma vete gizebo aniꞌ polovinisi Asia ve languꞌ Eheso ebekuꞌ miniꞌmi monaveliti gizebo veꞌine neivo aza Kilisitoꞌnidoꞌ monoꞌ lilizave lo eveneꞌ apize ngemaaꞌ ingumuꞌ nene Loma ve nete analoꞌ di aꞌmine ebeꞌ avita minineꞌ ailani ma galapuso numuno neꞌmine minidaa imiselaniꞌ. Aꞌmine ailani galapuso numuno neꞌmine minineꞌ neꞌmi gulive nene Patimosi ve laaꞌ aniꞌ. Aꞌmine Patimosila ha neivo Izesuꞌ Kilisitoꞌ aza angeloꞌve eletavo lemo ogo vamuꞌ elebizineꞌ. Aꞌmine vamuꞌ nene Izesuꞌ aza eiꞌ gonouꞌ ve ngelebizelive lo Oꞌmosoꞌmo imineꞌ ve. Aꞌmine vamuꞌ nene alingeꞌ sotoꞌ ilineꞌ initekumuꞌ ve. Zohaneꞌ aza aꞌmine ningineꞌ initeꞌ nene bukuuꞌ gizineꞌ. Leveleseni buku ve laaꞌ nouneꞌ ne neive. Aꞌmine vamuꞌ ningineꞌ gameneuꞌ nene Loma ve nete Izesuꞌ evenele zuho nene goboni mili-ngidi di goloso i-ngidi minaniꞌ ve. Aꞌmine buku nene Izesuꞌ evenele zuho ingine aꞌmine mulumo geniukisi amuzo mili minilizangumuꞌ hize eleꞌ o-ngedelesamuꞌ minineꞌ ve. Kilisitoꞌ aza Satanisi idoꞌ biluvaꞌve mukikisi ngivileꞌ ogo ezemuꞌ gili eleꞌvoleꞌ aniꞌine hulamave nene Okulumoꞌ gosohokisi misubo gosohokisi lehize-ngedelingumuꞌ nene ngelebizelesamuꞌ minineꞌ ve. Zohaneꞌ ningineꞌ initeꞌ neꞌmi monovo nene Izesuꞌ evenele zuho aꞌmine gameneuꞌ minaniꞌ nete ha gililizadoꞌ o minineꞌza eveneꞌ ma nete ngeli gilamilizadoꞌ o minineꞌ. Idise gamenela eveneꞌ ingine aꞌmine Zohaneꞌ ningineꞌ initeliꞌmi monovo nene neꞌmino noloseive li gaꞌine atoꞌ atoꞌ gilaaꞌ nave. Aꞌmine Zohaneꞌ ningineꞌ initeꞌ mukiꞌ nene aꞌmine gameneuꞌ gihile izineꞌ noloseive li eveneꞌ linge nete gilaaꞌ nave. Idoꞌ linge ma nete tiꞌ li gilaaꞌ nave: Aꞌmine Zohaneꞌ minineꞌ gamenelotiꞌ apiꞌ ogo gihile izeꞌmo nanako mo gihile izeꞌmo ogovoꞌ neivo Guvelesi ve aloseive. Idoꞌ ma nete gilaniꞌ nene aꞌmine Zohaneꞌ ningineꞌ initeꞌ mukiꞌ nene olihe apiꞌ igi sotoꞌ ami alingetavoꞌ sotoꞌ ilisave li gilaaꞌ nave. Ingine gilaniꞌ nene Guvelesi ve alineꞌ gamene gehepevelokovoꞌ aꞌmine initeꞌ vaiꞌ nene sotoꞌ oloseive li gilaaꞌ nave.
Idoꞌ Zohaneꞌ aza aꞌmine buku mene gizineꞌ nene Asia polovinisiuꞌ tauni seveniꞌauꞌ Izesuꞌ evenele zuho mulise minaniꞌ engikumuꞌ nogizuve lo gizineꞌ ve. Aꞌminguꞌ nene aꞌmine buku gizineꞌ akamukisi idoꞌ Guvelesi ve Izesuꞌ aza labanaꞌve nabasi mino sotoꞌ o-davo ningingumukisi lo ngoloꞌ lo gizineꞌ. Idoꞌ aꞌmine Izesuꞌ evenele zuho mulise seveniꞌa hamoꞌ hamokumuꞌ nene Guvelesi veꞌmo lo-ngidineꞌ gamazi nene luhuvo niteꞌ hamoꞌ hamokuꞌ gize-ngidineꞌ. Luhuvo niteꞌ hamoꞌ hamokuꞌ nene aꞌmine muliseꞌmi angeloꞌve nene nohulo-duve lo gizineꞌ. Idoꞌ eveneꞌ mukiꞌ nete gilaniꞌ nene aꞌmine angeloꞌve lineꞌ nene luhuvo nitetoꞌ gizebo igaꞌ ave seketeli mamuꞌ lineꞌ noloseive li gilaaꞌ nave. Idoꞌ luhuvo niteꞌ hamo hamokuꞌ aꞌmine luhuvo niteꞌ dalizaniꞌ mulise nete monovo lamineꞌ igaꞌ angumuꞌ nene Guvelesi veꞌmo ngopoꞌni lo idoꞌ monovo goloso igaꞌ angumuꞌ nene ngelemo gamaziꞌve lo osuꞌ lolosa eveneꞌ goloso hungoꞌ ngemo Satani ivileꞌ igi minilizavemuꞌ meni neꞌmine ngemelove lo lo huko-ngidineꞌ.
Aꞌmine luhuvo niteꞌ gize osuꞌ lo nelotiꞌ nene Zohaneꞌ aza vamuꞌ ningineꞌ nene neꞌminosa ninguve lo gizineꞌ. Aꞌminemuꞌ apiꞌ ogo lo-ngemo Oꞌmosoꞌmo asi lo-do Okulumokuko eleꞌmizo dizingumuꞌ lo-ngemo aꞌmida ningineꞌ initekumuꞌ lo-ngimineꞌ. Nelotiꞌ nene vamuꞌ vaiꞌ ningineꞌ izeꞌ mili setihami igi minangutiꞌ ningekaꞌ ningekaꞌ ineꞌ initekumuꞌ lo-ngimineꞌ. Idoꞌ izeꞌ mili setihami igi minangutiꞌ naba vanu ningineꞌ nene Guvelesi ve Izesuꞌ nene sipisipi angale neꞌmine gele mino luhuvo gizikadoꞌ nalaꞌ seveni izikaniꞌ nene siꞌzekaꞌ siꞌzekaꞌ neivo ninge minineꞌ. Aꞌmine sipisipi angaleꞌ aza nalaꞌ hamoꞌ hamoꞌ huko siꞌzavo Okulumokuꞌ nehe misubouꞌ nehe initeꞌ ma sotoꞌ ogavo ningo aꞌmine initekumuꞌ nene mene bukuuꞌ gizineꞌ. Idoꞌ aꞌmine izeꞌ mili setihami minangutiꞌ naba tuuꞌ ningineꞌ nene angeloꞌ seveniꞌate pikuli di minaniꞌ nene ningineꞌ. Aꞌmine angeloꞌ hamo hamoꞌ nete pikuliꞌine hubu likaꞌ likaꞌ navo initeꞌ sotoꞌ ikaꞌ ikaꞌ aniꞌ ningo aꞌmine initekumukisi nene mene bukuuꞌ gizineꞌ. Idoꞌ izeꞌ mili setihami minangutiꞌ naba tiliuꞌ ningineꞌ nene gohi angeloꞌ seveniꞌa malite Oꞌmosoꞌmi izeboloꞌ minineꞌ lapese seveniꞌa di minaniꞌ nene tululu li misubouko hulikaꞌ hulikaꞌ navo ningineꞌ. Idoꞌ angeloꞌ hamo hamoꞌ lapesiꞌine di tululu likaꞌ likaꞌ navo misuboloꞌ initeꞌ do goloso ilineꞌ initeꞌ ma sotoꞌ ogavo ningo nemukisi bukuuꞌ gizineꞌ. Monoꞌ monovo gilaaꞌ ave linge nete tiꞌ li gilaniꞌ ve: Aꞌmine vamuꞌ setohamo nete nene hamoꞌ nitekumuꞌ aka atoꞌ atotoꞌ di mili di sotoꞌ ave li gilaniꞌ.
Nelotiꞌ nene Zohaneꞌ aza vamuꞌ linge gohi ma ningineꞌ. Aꞌminguꞌ nene Guvelesi veꞌmo biluvaꞌve mukiꞌ nene ngivileꞌ ogo osuꞌ lo lihime nongimivo ningineꞌ. Nelotiꞌ nene Okulumoꞌ gosohokisi idoꞌ misubo gosohokisi ningingumuꞌ lo-ngemo siti lamineꞌ gehepeve Oꞌmosoꞌmo eze evenele adoꞌ engiꞌ guliveꞌine eiꞌ bukuꞌveuꞌ gize neineꞌ aleve engikumuꞌ do vaꞌvaꞌ o neingumuꞌ nene lo sotoꞌ ogo lo-ngimineꞌ. Eveneꞌ ma guliveꞌine aꞌmine bukuuꞌ minamilineꞌ nene Oꞌmosoꞌmo aꞌmine sitiuꞌ dizilizangumuꞌ gele-ngemamoloseive lineꞌ.
Neꞌmine lo aꞌmine vamuꞌ elebizineꞌ angeloꞌ neꞌmo Zohaneꞌ aza ningineꞌ initeꞌ nene do haleko oꞌove lo-ngedamivo eveneꞌ mukiꞌ ingine bukuuꞌ gizineꞌ gamazi ha gatilisave lineꞌ. Nelotiꞌ nene Guvelesi veꞌmo geto ogo eveneꞌ mukiꞌ igi mili minaniꞌ initekumuꞌ meni ngemelesuve lo lineꞌ gamazi gizineꞌ. Neꞌmine lingumuꞌ gizo Guvelesi ve nene mo laminetoꞌ alive loo ezela lo noꞌnohoꞌ gamazidunuꞌ bukuꞌve nene gize osuꞌ lineꞌ ve.
1
Luhuvo Niteꞌ Meꞌmi Monovo Gizosa Noꞌnohoꞌ Gamazi Gizineꞌ Gamazi
1 Gizeloniꞌ gamazi mene Oꞌmosoꞌmo Izesu Kilisitoꞌni lo sotoꞌ ogo elebizineꞌ initekumuꞌ nene gizelouve. Aꞌmine initeꞌ elebizineꞌ nene geto sotoꞌ ilidoꞌ o minineꞌ initekumuꞌ mene eze gonoloꞌ ve ngelebizelive lo Oꞌmosoꞌmo elebizineꞌ ve. Neꞌmine ogavo aza leliꞌ gililizave losa gonoloꞌ ve neniꞌ Zohaneꞌni nelebizelesa angeloꞌve nenitoꞌ imiselo aꞌmine gamazi nene do sotoꞌ o-nidineꞌ ve. 2 Idoꞌ aꞌmine do sotoꞌ o-nidineꞌ initeꞌ mukiꞌ ninguvoniꞌ nene naza lo sotoꞌ ogo aꞌmine Oꞌmosoꞌmi gamazi Izesu Kilisitoꞌ hize eleꞌ ogo lo sotoꞌ idoꞌ nene naza hize eleꞌ ogosa nogizuve. 3 Aꞌmine initeꞌ sotoꞌ ilineꞌ gamene nene mo alite neineꞌ nenako nemuꞌ nene eveneꞌ ma aꞌmine Oꞌmosoꞌmi veletiꞌ gamazi gizuvoniꞌ mene gati ma li-ngimilizave nesi idoꞌ gati li-ngimikevo gilisa aꞌminguꞌ gizuvoniꞌ gamaziloꞌ eꞌmeti gili dalizave nesi nene Oꞌmosoꞌmo noꞌnohoꞌ ize-ngedelineꞌ nenako nemuꞌ nene ngolize izilizaniꞌ akaloꞌ mini milalisave.
4-5 Zohaneꞌ naza Asia misubouꞌ miniꞌmi monaniꞌ monoꞌ mulise seveni lengiꞌ nene luhuvo niteꞌ mene nogize-lengedo tiꞌ lo noluve: Idise mino gomukutiꞌ mino mine do dizeꞌmo alive ezelatikisi idoꞌ aza gizebo o-ledo minaaꞌ neineꞌ moꞌmosiꞌveꞌmi velela minaaꞌ naniꞌ Sikalahuꞌ seveni engitatikisi idoꞌ Izesu Kilisitoꞌ adoꞌ Oꞌmosoꞌmi gamazi lamineꞌ lo sotoꞌ o-ledaaꞌ ive ezeloꞌ gele medelelonidoꞌ o minive gomuꞌ molo-ledo hilingutiꞌ oto minive idoꞌ misubouꞌ misubouꞌ miniꞌmi monaniꞌ guveꞌinesi ve naba mukiꞌ engiꞌ guveꞌinesi ve naba minive ezelatikisi nene adoꞌ nasahiliꞌ ogaꞌ monovosi idoꞌ hongu lo lamino minaaꞌ monovosi nene lengita minivo.
Adoꞌ luloꞌve leme neive neꞌmo nene eiꞌ vaniseꞌve hulo hilidotiꞌ nene lihimete apase-ledo 6 eiꞌ gizebouꞌ leleꞌmize molo moꞌmosite naba lemosa eiꞌ Oꞌmosoꞌve adoꞌ eiꞌ melehinemuꞌ opoꞌni lo initeꞌ lehize-daaꞌ olonive loloꞌ o-lidive eita nene guvele minivo gizebo o-ledelineꞌ amuzoꞌve nene minevoꞌ minevoꞌ ogo mine do dizo minelive. Mo neꞌmino miniliho.
7 Me gililo. Limuso avileloꞌ nene alosa neive.
Idoꞌ alineꞌ nene eveneꞌ mukiꞌ nete veꞌinedunuꞌ ningilisave.
Adoꞌ bilii losonouꞌ hizi ngolosave inginesi nene ningilisave.
Idoꞌ misubouꞌ misubouꞌ miniꞌmi monaniꞌ eveneꞌ zuho ato atoꞌ mukiꞌ ingine
eikumuꞌ nene agae agae li ive nama igi minilisave.
Neve nene mo lamineꞌ ve. Mo neꞌmino sotoꞌ iliho.
8 Guvelesi ve Oꞌmoso adoꞌ initeꞌ mukitoꞌ gizebo ve minaaꞌ amuzoꞌvesi minive idise mino gomukutiꞌ mino mine do dizeꞌmo alive neꞌmo nene tiꞌ lo nolive: Neniꞌ nene initeꞌ mataꞌ mukiꞌ minamanguꞌ gomuꞌ molo mino alingeꞌ ma osuꞌ lilizaniꞌ nene naza ha minevoꞌ minevoꞌ ogo minelove nene nouve.
Kilisitoꞌ Atoꞌ Okoꞌnosi Mino Zohaneꞌni Sotoꞌ O Emo Emeni Dameniꞌvemuꞌ Lo-emosa Ningelineꞌ Initeꞌ Bukuuꞌ Gizezo Lo Lo-imineꞌ Initekumuꞌ Gizineꞌ Gamazi
9 Lengiꞌ zuho lengikisi makaꞌ Izesuda giꞌmize mino eiꞌ gizebouꞌ vo holo nonivo goboni mili-lidanguꞌ mino mulumo geni ha eleꞌvoleꞌ ogo geheꞌmo vo minaaꞌ nounive Zohaneꞌ naza Oꞌmosoꞌmi gamazi lo sotoꞌ ogo Izesuꞌ gamazi hize eleꞌ ogo lo sotoꞌ ogo minuvongumuꞌ nene lihime nimi ailani ma Patimosi ve laaꞌ anguꞌ nene mineline li nimiseli hulikevo vo minuvoniꞌ ve. 10 Aꞌmida minuvonguꞌ nene Guvelesi veꞌmi gamene ve lo holiseꞌ minaaꞌ nouneꞌ gamene mauꞌ nene Oꞌmosoꞌmi Sikalahuꞌ neꞌmo zatuhoꞌ o-nidivo nouvo meheꞌnelatiꞌ pikuli nolo molaaꞌ neineꞌ neꞌmino nolo nabautiꞌ sotoꞌ ineꞌ nene gamazi 11 tiꞌ lo lineꞌ giluve: Gaza ningelineꞌ initeꞌ meve nene bukuuꞌ gizosa Izesuꞌ evenele mulise seveni adoꞌ Eheso numuno ebetamukisi idoꞌ Similina numuno ebetamukisi idoꞌ Pelegamoni numuno ebetamukisi idoꞌ Tiatila numuno ebetamukisi idoꞌ Saladisi numuno ebetamukisi idoꞌ Hiladelehia numuno ebetamukisi idoꞌ Laodikia numuno ebetamukisi nene gizo hulo-ngedezo.
12 Neꞌmine lavo naza aꞌmine neꞌmine nolo molo gamazi lo-nimive nene ningelesa mine velepeꞌ izuvoniꞌ ve. Neꞌmine ogo ninguvoniꞌ nene ngolidunuꞌ liliꞌ aniꞌ lamu seveni nene ningo 13 aꞌmine lamu neti vovoꞌninguꞌ nene eveneꞌ okoꞌnosi minive ma ninguve. Aꞌmine veꞌmi geneganaꞌve nene haꞌna haꞌna gizeneloꞌ leme pele minineꞌ nene ngolo mino losonoloꞌ nene ngolidunuꞌ liliꞌ aniꞌ initeꞌ leti neꞌmine izekineꞌ minineꞌ ve. 14 Idoꞌ godolo zopovo nene mokonoꞌ hego gehepeve elo minavo vele gulo nesi nene oloꞌ gulumo neꞌminosa minineꞌ ve. 15 Gizeneꞌve nene ngoli gele vineꞌ initeꞌ olokuꞌ gizi di lamineꞌ ikevo veꞌne veꞌne elo minaaꞌ neineꞌ neꞌmino veꞌne veꞌne elo minineꞌ ve. Idoꞌ noloꞌve nene noso nabaꞌmi gugu neꞌminosa minineꞌ ve. 16 Idoꞌ ana zamela nene sonohiꞌ seveni neꞌmine do minineꞌ ve. Idoꞌ veleutiꞌ nene bainati miteꞌ velela geꞌno mehenela geꞌno gohe goloso minineꞌ nene omo hetele minivo golo vele nene hoꞌ amuzo molo silingengeꞌne hulaaꞌ neineꞌ neꞌmine labanaꞌ nene sotoꞌ ogo minineꞌ ve.
17 Neꞌmine ogo neivo naza ningo gizeneuꞌ lemo pouꞌ lo ongo hiluve neꞌmine gelo minuvoniꞌ ve. Neꞌmine ogo nouvo ana zame nedunuꞌ nene okoꞌneloꞌ nodo gelo tiꞌ lo lineꞌ ve: Gaza golise gelamozo. Naza nene initeꞌ mataꞌ mukiꞌ minamanguꞌ ganaꞌ minuve alingeꞌ osuꞌ ma lilizanguꞌ nesi nene ha minevoꞌ minevoꞌ ogo minelove nene nouve. 18 Minevoꞌ minevoꞌ ogaꞌ nemeni damenisi nene nouve. Gomuꞌ nene naza hiluvoniꞌza aizo, idise nene naza gohi veꞌne gizo minevoꞌ minevoꞌ ogovoꞌ nouve. Idoꞌ neniꞌ neve nene hili vilizangumuꞌ akahe siꞌzaaꞌ kiiꞌ nesi idoꞌ hilisa minaniꞌ ebekutiꞌ oti vilizangumuꞌ akahe siꞌzaaꞌ kiiꞌ nesi nene nenikovoꞌ do nouve. 19 Nemuꞌ nene gaza neꞌmine olosane. Gaza idise sotoꞌ o neineꞌ initekisi idoꞌ alingeꞌ sotoꞌ olosa neineꞌ initekisi nene ningelesange. Aꞌmine initeꞌ nene ningosa luhuvo gizezo. 20 Sunoꞌ minineꞌ initeꞌ adoꞌ aꞌne zamela nene sonohiꞌ seveni do nouvo ningaineꞌ neꞌmi monovo nesi idoꞌ ngolidunuꞌ liliꞌ aniꞌ lamu seveni minineꞌ neꞌmi monovo nesi nene neꞌmino neive: Aꞌmine sonohiꞌ seveni nene eveneꞌne mulise seveni neti angeloꞌnidoꞌ nene medeli avazaha neꞌmine nene nizave. Idoꞌ aꞌmine lamu seveni nene aꞌmine eveneꞌne mulise seveniloꞌ nene medeli avazaha neꞌmine nene nizave.


IZESUꞌ EVENELE ZUHO LOMA EBEKUꞌ MINANIꞌ ENGIꞌ LUHUVO NITEꞌ PAULOꞌ GIZE-NGIMINEꞌ
Izesuꞌ Evenele Loma Ebekuꞌ Minaniꞌ Neti Luhuvo Niteꞌ Pauloꞌ Gize-ngidingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Pauloꞌ gizineꞌ. Eikumuꞌ nene monoꞌ godolo gosohokuꞌ Aposoloꞌ buku neuꞌ nene mukiꞌ goloso gatelesane. Izelehoi melehoi ne Zuda aleve minasineꞌza Zuda alevelite misuboꞌninguꞌ minamasineꞌ. Siti nabaꞌ naba Taliso ve languꞌ Kilikia polovinisi ve laniꞌ neuꞌ nene minaniꞌ. Gamene ma nene Pauloꞌ meleho aza Loma ve loloꞌ ineꞌ. Loma ngamani neꞌmo nene leliꞌ misuboteutiꞌ ve ne neive lo lineꞌ. Nemuꞌ Pauloꞌ sotoꞌ ineꞌ gameneuꞌ nene Loma ve ve li-daaꞌ idoꞌ Zuda ve ve li-daaꞌ aniꞌ. Pauloꞌ gulive Zuda velatiꞌ nene Sauloꞌ ve lo minineꞌ idoꞌ Loma velatiꞌ nene Pauloꞌ ve lo minineꞌ. Aꞌmine gulive Pauloꞌ neꞌmi monovo nene ngomo ve losa ve. Pauloꞌ aza umungiveloꞌ minineꞌ gameneuꞌ nene Talisola mino seli numuno gizaatoꞌ lainimi ineꞌ. Mine do vo naba ineꞌ nene Zelusalemila vo Zuda tisaꞌ naba gulive Gamalieleꞌ ve lo minineꞌ neꞌmo sukulu lo-ngemaaꞌ ineꞌ sukuluuꞌ vo sukulu lo minineꞌ. Halisaioꞌ ve gehepeve loloꞌ ogo Zuda velite louꞌ gamaziloꞌ eꞌmetelesa amuzo goloso molaaꞌ ineꞌ. Alingeꞌ Izesuꞌ evenele zuholite Izesuꞌnimuꞌ nene Oꞌmosoꞌmi gipele mino aza do luꞌ izelive lo Oꞌmosoꞌmo imiselelesa live ma ne neive laniꞌ gelo aꞌmine nene gosohoꞌ nilave lo gelo nemuꞌ aꞌmidoꞌ gili eleꞌvoleꞌ igi idoꞌ eveneꞌ li-ngimamilizave lo oꞌve lo-ngedelesa amuzo molaniꞌ. Neꞌmine ogo apiꞌ ogo mono Izesuꞌ evenele viseꞌ ogo do vo nalaꞌ numunguꞌ hulo-ngedelesa vineꞌ. Ebeꞌ hota atoꞌ aleveliti misuboukosi neꞌmine o-ngedelesa vineꞌ. Neꞌmine ogo nomonivo Izesuꞌ Kilisitoꞌ aza holiꞌmi labanaꞌve nesi ivileꞌ ivo atoliꞌmine labanaꞌvesi mino sotoꞌ o emavo nelotiꞌ lulo do velepeꞌ izo Izesuꞌ evenele loloꞌ ineꞌ. Zuda ve minamineꞌ heta atoꞌ ve nene monoꞌ gamazi lamineꞌ nene lo-ngemelive lo Oꞌmosoꞌmo eletineꞌ. Ebeꞌ atoꞌ atoꞌ mukita neꞌmine olosa vineꞌ. Zuda vesi idoꞌ eveneꞌ linge ma netesi oꞌve li-dilisa amuzo milaniꞌ. Gamene ma nene bilaaꞌ aniꞌ. Gamene ma nene nalaꞌ numunguꞌ eleꞌmize milaaꞌ aniꞌ. Bili hiladineꞌza Oꞌmosoꞌmo gizebo lamineꞌ oꞌdeꞌmo vo minivo gonoꞌve do osuꞌ lineꞌ. Pauloꞌ aza nadiꞌ ogo hilihe neꞌmi monovo nene ma monoꞌ godolouꞌ gizamaniꞌza gomutatiꞌ vomine eveneꞌ nete tiꞌ li laaꞌ nave. Izesuꞌnimuꞌ eveneꞌ lo-ngimingumuꞌ Loma ve nete gonitoꞌ eleꞌmize mili luvono nene bainati mitetunuꞌ giti hulaniꞌ ve laaꞌ nave.
Mene luhuvo niteꞌ nene Loma ebekuꞌ Izesuꞌ evenele minaniꞌ nene Pauloꞌ gize-ngidineꞌ. Loma neve nene kanitili Italia ve laaꞌ nanguꞌ nene siti naba minineꞌ ve. Vanu milioni (1 000 000) nesi ivileꞌ ivosa eveneꞌ vaiꞌ goloso minaniꞌ ve. Loma aleve nene amuzo malehe aleve goloso minaniꞌ ve. Engiꞌ amiꞌine nete kanitili mukiꞌ nene ngivileꞌ aniꞌ nenako nemuꞌ ve nabaꞌine Kaesaleꞌ aza Zuda velite ebeꞌinesi ne gizebo ogo ebeꞌ mukitoꞌ gizebo ineꞌ. Pauloꞌ monoꞌ gamazi lo-ngemelesa monineꞌ ebeꞌ mukiꞌ nene Lomaliꞌmo gizebo o minineꞌ. Loma ebekuꞌ nene monoꞌ nado apiꞌ ogo sotoꞌ ihe nemuꞌ nene ma gelamune. Ebeꞌ atota monoꞌ aleve liliꞌ aniꞌ mukiꞌ nete aꞌmida igi mini monoꞌ zuho di sotoꞌ aniꞌ noloseive. Pauloꞌ aza aꞌmine monoꞌ nene Loma vetinguꞌ ma do sotoꞌ amineꞌza eiꞌ vo Izesuꞌnimuꞌ lo-ngimineꞌ ebeꞌ linge mautiꞌ aꞌmida vaniꞌ nene gele neive. Guliveꞌine nene mene luhuvo gizo osuꞌ lo meseꞌ aseka lo-ngidida nene gatelesane.
Pauloꞌ aza Kolidi ebekuꞌ minineꞌ gamene nene Izesuꞌ evenele zuholite gohoꞌ gahalikumuꞌ moni di nubo aniꞌ nene do Zelusalemila volosa do nene ogo minineꞌ gamenela mene luhuvo niteꞌ nene gizineꞌ ve. Aꞌmine moni do vo ngemosa nelotiꞌ Loma vetinguꞌ Izesuꞌ evenele zuho minanikisi gamene ngomosiꞌ ma minosa nelotiꞌ nene kanitili gosohoꞌ gulive Sipeni ve languko nene vo Izesuꞌnimuꞌ monoꞌ gamazi lamineꞌ nene lo-ngemelesuve lo Loma vetinguꞌ Izesuꞌ evenele zuho minaniꞌ nene luhuvo niteꞌ gize-ngidineꞌ.
Mene luhuvo nitekuꞌ Pauloꞌ aza monoꞌ gamazi li-ngimangutiꞌ gilivo naba o minineꞌ nene Loma vetinguꞌ monoꞌ aleve minaniꞌ nene gize-ngidineꞌ. Oꞌmosoꞌmi veleloꞌ lisiheꞌ i minikevo Oꞌmosoꞌmo do nguꞌ izelineꞌ aka hamoꞌ nene Izesuꞌnidoꞌ gili eleꞌvoleꞌ ikevosavoꞌ ve lo monoliꞌmo lo neive lo lo-ngimineꞌ. Eveneꞌ mukiꞌ nene lihime monovo dikeve. Zuda aleve Oꞌmosoꞌmi louꞌ di minave netesi idoꞌ louꞌ gamazi damave heta atoꞌ ve netesi dikeve. Neꞌmine o neineꞌ nenako nemuꞌ eveneꞌ mukiꞌ ingine Oꞌmosoꞌmi veleloꞌ ve lisihetoꞌ ve liliꞌ ilizadoꞌ o neive. Gamene gamene Oꞌmosoꞌmi louꞌ gamazi mukitoꞌ eꞌmetatoꞌ nene eveneꞌ hamoliꞌmosi ngelo neꞌmine amilineꞌ nenako louꞌ neꞌmo ngelo Oꞌmosoꞌmi veleloꞌ do lisihetoꞌ ve loloꞌ o-ledamoloseive. Zuda vesi idoꞌ heta atoꞌ vesi Oꞌmosoꞌmi veleloꞌ lisiheꞌ o minaaꞌ aka hamoꞌ nene Izesuꞌnidoꞌ gele eleꞌvoleꞌ ogaꞌ ne neive. Idoꞌ Izesuꞌnimuꞌ gele eleꞌvoleꞌ uneꞌ neꞌmi gihileꞌve nene Oꞌmosoꞌmo lemeni dameni gosohoꞌ leme neidoꞌ do molo ogo molo minelonidoꞌ o neineꞌ monovomuꞌ nesi lo-ngimineꞌ. Idoꞌ Izesuꞌ malipo zaloꞌ helosa lihimete do hulaniꞌ nenako Oꞌmoso aza lelikumuꞌ gohi goloso gele minelidoꞌ nomive. Neꞌmine o neineꞌ nenako Oꞌmososi lezesi olusoteuꞌ nene hongu idoꞌ zogo monovosi nene neive lo lineꞌ. Oꞌmosoꞌmi Sikalahuꞌ neꞌmo Oꞌmosoꞌmi izipahala zuho nizave lo do kegese-ledo lihime dikilizave lo hize eleꞌ o-ledaaꞌ neive. Neꞌmine ogaꞌ neineꞌ nenako helaaꞌ neꞌmosi ngelo doꞌmo leme-ledamoloseive. Moseꞌ louꞌ gamazi neꞌmo naniꞌmine gono daaꞌ neihe nemuꞌ lo ngoloꞌ lineꞌ. Zuda aleve mukiꞌ adoꞌ Oꞌmosoꞌmo eiꞌ izipahala zuho gehepeve ve lo do kegesekineꞌ nete Izesuꞌni nanitekumuꞌ ningi hulahe nemukisi lineꞌ. Oꞌmosoꞌmo gelavo neꞌmino sotoꞌ ineꞌ ve. Nanitekumuꞌ. Aꞌmine neꞌmine ineꞌ neꞌmo heta atoꞌ ve netesi Izesuꞌnidoꞌ gili eleꞌvoleꞌ ilizadiꞌmo Oꞌmosoꞌmi izipahala zuho liliꞌ ilizaniꞌ aka do ngoloꞌ lineꞌ ve lo lineꞌ. Gamene ma Zuda ve ingine Izesuꞌni ningi goseleꞌ igaꞌ aniꞌ monovoꞌine nene huli Izesuꞌnimuꞌ gili eleꞌvoleꞌ ilisave. Idoꞌ neꞌmine ilizadotiꞌ gihileꞌve lamineꞌ nene eveneꞌ mukita sotoꞌ o-ngedeleseive lineꞌ. Neꞌmine losa Izesuꞌ evenele zuho ingine naniꞌmine monovoloꞌ izi mili minilizahe nemuꞌ lineꞌ. Leze hamo hamoꞌ nene Oꞌmosoꞌmo dalizave lo molo-lede neineꞌ gono nene dalone. Goseleꞌ amo gono nene amuzo molo dalone. Ge luka neme ne luꞌne geme idoꞌ ge hize eleꞌ o-nede ne hize eleꞌ o-gede lolone. Initeꞌ di goloso i-lidaaꞌ nave nesi nene lute ngemo monovo goloso do velepeꞌ izo o ngemamo monovo lamineꞌ o ngemelone. Dinate nene bekimi ogo takisi meni hizelone. nGamani nesi idoꞌ ngamani gono daaꞌ nave naba netesi gamaziꞌine gele dalone. Monovo goloso atoꞌ atotoꞌ nene mine olovoꞌ o minelone. Izesuꞌ evenele zuho linge malite initeꞌ ma adoꞌ ize nene nalobe namolobe idoꞌ gamene naba ve lo gizebo lamineꞌ olobe amolobe li gilii nevoꞌmine initekumuꞌ lezesi luꞌine mili hamoꞌ amaaꞌ nave nene lovo o ngemamo asi hamoꞌ zuho none lo bizo minelone lineꞌ. Initeꞌ olonidiꞌmo Izesuꞌ evenele linge ma luꞌninguꞌ do goloso ogalive lo monovoteloꞌ gizebo lamineꞌ ogo idoꞌ initeꞌ goloso neive lo ningo gele minelive ma aꞌmine initeꞌ goloso nene dalineꞌ initeꞌ ogalone lo gizebo lamineꞌ ogo monelone lineꞌ. Neꞌmine lo luhuvo gize osuꞌ loo eveneꞌ mukiꞌ nene meseꞌ aseka lo-ngedo Oꞌmoso gulive do hozi loo gize osuꞌ lineꞌ.
1
Pauloꞌ Aza Izesuꞌ Evenele Loma Ebekuꞌ Minaniꞌ Nene nGopoꞌni Lo Luhuvo Niteꞌ Gize nGimineꞌ Monovo
1-7 Pauloꞌ neniꞌ nene Izesuꞌ Kilisitoꞌ aposolo mineline lo Oꞌmosoꞌmo neleꞌmize molo eiꞌ gamaziꞌve lamineꞌ nene lo soto sotoꞌ ogo mineline lo do kegese-nedavo Izesuꞌ Kilisitoꞌ gonoꞌve daaꞌ uve loloꞌ ogo minuve naza Oꞌmosoꞌmi lulo lengemo eiꞌ evenele loloꞌ igi minilizave lo lengeleꞌmize molave Loma ebekuꞌ minave lengiꞌ nene luhuvo niteꞌ mene nogize-lingiduve. Aꞌmine Oꞌmosoꞌmi gamazi lamineꞌ nene Oꞌmosoꞌmo lo-ngemavo eze veleutiꞌ gamazi li sotoꞌ igaꞌ ave nete gomukutiꞌ monoꞌ godolouꞌ gizikavo minineꞌ ve. Aꞌmine gamazi lamineꞌ nene eiꞌ Oꞌmosoꞌmi gipele Guvetesi ve Izesuꞌ Kilisitoꞌnimuꞌ gizaniꞌ ma neive. Aꞌmine Oꞌmosoꞌmi gipele aza eveneꞌ okode neꞌminesi sotoꞌ ineꞌ nene Zuda veti guvetesi ve naba gomuꞌ minive Davidiꞌ aꞌvopilemoꞌ zuhoutiꞌ sotoꞌ ogo minineꞌ ve. Idoꞌ eiꞌ Sikalahuꞌve nene atoliꞌmine ogo lisiheꞌ lamineꞌ minidiꞌmo Oꞌmosoꞌmo amuzo molo hilingutiꞌ do ote-dineꞌ neꞌmo eiꞌ gipele gehepeve minineꞌ nene lelebizave. Idoꞌ eiꞌ Izesuꞌ Kilisitoꞌ nene Oꞌmosoloꞌ medelo mino aza nasahiliꞌ o-nedo aposolo neleꞌmize molaniꞌ nene naza eze gulive nene do ote-do eveneꞌ zuho ato atoꞌ mukiꞌ miniꞌmi monaniꞌ nene ezemuꞌ lo-ngemekuvo ezemuꞌ gili eleꞌvoleꞌ igi gamaziꞌve gili di eꞌmetilizave losa neleꞌmize molaniꞌ ve. Idoꞌ Loma ebekuꞌ Oꞌmosoꞌmo Izesuꞌ Kilisitoda lengeleꞌmize molave linginesi nene aꞌmine Oꞌmosoꞌmo eveneꞌ zuho ato atoꞌ mukita viline lo lo-nimineꞌ aleveti muliseutiꞌ nene nizave. Nemuꞌ nene luhuvo niteꞌ mene nogize-lengedo Oꞌmoso metehosi idoꞌ Guvetesi ve Izesuꞌ Kilisitoꞌ nesi nasahiliꞌ i-lingidikesivo neꞌmo lengiꞌ muludinguꞌ hongu lo minivo mine lamineꞌ igi minilizave lo Oꞌmosola noluve.
Pauloꞌ Loma Ebekuꞌ Izesuꞌ Zuho Minaniꞌ Nene Vo Monoꞌ Gamazi Lo-ngemelesa Lulo Otingumuꞌ Gizineꞌ Gamazi
8 Gamazi lo haꞌna ogo loloze. Ganaꞌ nene apiꞌ ogo tiꞌ lo noluve: Lingine Izesuꞌ Kilisitoꞌ gamaziꞌve amuzo mili gili eleꞌvoleꞌ igi minaniꞌ monovotine nene misubouꞌ misubouꞌ buu lo nomonive likevo naza gelo Izesuꞌ Kilisitoꞌ velemuꞌ ogo lengiꞌ mukikumuꞌ tangezoꞌ ve lo Oꞌmosola noluve. 9 Idoꞌ neꞌmine noluvoniꞌ nene naza eiꞌ gipeleꞌmi gamaziꞌve lo sotoꞌ o ngemeꞌmo mono eze gono nodo luꞌne molo opoꞌni laaꞌ nouvoniꞌ Oꞌmoso neꞌmo ezela luvonguꞌ lengikumuꞌ gamene gamene laaꞌ nouvoniꞌ monovoꞌne nene gele neive. Naza nene mo laminetoꞌ noluve. 10 Idoꞌ naza gamene gamene aꞌmine Oꞌmosola luvo gameneloꞌ nene eiꞌ gilivo lisiheꞌ o nolineꞌ nene naza gomuꞌ lengita alove lo gamene haꞌna geleꞌmo ogo minuvoniꞌza aka ma sotoꞌ o-nidamivo amuvoniꞌ mamuꞌ nene idise aka ma vele-nidavo lengita alohe lo laaꞌ nouve. 11 Idoꞌ neꞌmine lo Oꞌmosola laaꞌ nouvoniꞌ nene naza lengita vo Oꞌmosoꞌmi Sikalahutatiꞌ daaꞌ nouneꞌ amuzo ma nene lehize-lengedekuvo monokuꞌ amuzo mili oti minilizave lo lengita volove lo amuzo molo gelaaꞌ uvoniꞌ nenako nemuꞌ nene laaꞌ nouve. 12 Idoꞌ lengiꞌ do amuzo molo-lengedelove noluvoniꞌ nene naza tiꞌ lo gelosa noluve. Naza lengiꞌ nizada vokuvo lingine Kilisitoꞌnimuꞌ gili eleꞌvoleꞌ igaꞌ naniꞌ nemukisi idoꞌ naza gele eleꞌvoleꞌ ogaꞌ nouvoniꞌ monovoꞌne nemukisi nene lo voleloꞌ meloꞌ ogo gelo lute do amuzo molalone lo gelosa noluve. 13 Idoꞌ neze zuhokizo, naza lengita volove lo gamene vaiꞌ gaꞌne gelo minuvoniꞌ nemuꞌ lingine gilamilizaniꞌ nene edamoloseive lo gelosa nolo-lingimuve. Aꞌmine gomuꞌ lengita vamuvoniꞌ nene voloniꞌ akaꞌne ma ngoloꞌ lamivo vamuvoniꞌza idise akaꞌne ngoloꞌ lavo volosa gelekuve. Akaꞌne ngoloꞌ lavo volosa giluvoniꞌ nene eveneꞌ linge zuho ato atota vo gono dokuvo gihile izineꞌ neꞌmino lengita aꞌmineꞌmine ogo vo gono dokuvo gihile izavo monoꞌ lengemeni damenisi minilizave lo volosa giluvoniꞌ ve. 14 Oꞌmosoꞌmo monoꞌ gono nene eveneꞌ ato atoꞌ mukita daline lo nimineꞌ nenako nemuꞌ nene nGiliki aleveti monovoꞌnidoꞌ ngeꞌmetaaꞌ ave nevoꞌmine maduꞌninguꞌ gamazi lamineꞌ minaaꞌ ineꞌ alevelasi idoꞌ nGiliki aleveti monovoꞌnidoꞌ ngeꞌmetamave nevoꞌmine maduꞌninguꞌ gamazi lamineꞌ minesaꞌmineꞌ alevelasi mukita nene monoꞌ gono daloniꞌ o neive. 15 Nemuꞌ nene Loma ve linginelasi Izesuꞌ gamaziꞌve lamineꞌ nene lo sotoꞌ ogo lo-lengemelesa gilingili ogo nouve.
Izesuꞌ Kilisitoꞌnimuꞌ Gamazi Lamineꞌ Nene Amuzoꞌvesi Neive Lo Pauloꞌ Lineꞌ Gamazi
16 Naza Loma ebetasi vo Izesuꞌ gamazi lamineꞌ lo-lengemelove luvoniꞌ nene aꞌmine gamazi neꞌmo Oꞌmosoꞌmo Izesuꞌnimuꞌ gili eleꞌvoleꞌ ave do nguꞌ izelineꞌ amuzoꞌve nene do sotoꞌ ogaꞌ neivosa nemuꞌ nene naza aꞌmine gamazi lamineꞌ nene lo sotoꞌ olosa novozo helamo nolize izo laaꞌ nouvoniꞌ nenako nemuꞌ luve. Ee, aꞌmine gamazi lamineꞌ neꞌmo nene Oꞌmosoꞌmo do nguꞌ izelineꞌ amuzoꞌve nene gomuꞌ Zuda vela do sotoꞌ o-ngedosa Zuda ve minamave nGiliki ve nevoꞌmida nesi nene do sotoꞌ o do novive.
17 Idoꞌ Oꞌmosoꞌmo eveneꞌ do nguꞌ izelineꞌ amuzoꞌve nene Izesuꞌ gamazi neꞌmo do sotoꞌ ogaꞌ neive luvoniꞌ nene nemuꞌ luve: Aꞌmine gamazi laminekutiꞌ nene Oꞌmosoꞌmo eveneꞌ do luꞌ izelidoꞌ do lisiheꞌ o-ledaaꞌ neineꞌ akaꞌve nene sotoꞌ ogavo ningo gelekune. Aꞌmine aka nene neꞌmino neive: Eveneꞌ ma laza Izesuꞌnimuꞌ gele eleꞌvoleꞌ ogo mineloneꞌ neꞌmovoꞌ nene Oꞌmosoꞌmi veleloꞌ eveneꞌ lisiheꞌ lamineꞌ loloꞌ ogo minelesune. Ee, gele eleꞌvoleꞌ olonidotikovoꞌ nene Oꞌmosoꞌmo do luꞌ izelidoꞌ lisiheꞌ ogo minelesune. Neve nene monoꞌ godolouꞌ tiꞌ li gizi nizadoꞌ nene vo dave:
Ingine Oꞌmoso nenikumuꞌ gili eleꞌvoleꞌ igi minilizadotiꞌ
eveneꞌ lisiheꞌ lamineꞌ liliꞌ ilizave nene do nguꞌ izekuvo
miniviꞌ miniviꞌ ilisave.
Eveneꞌ Mukiꞌ Lelita Nene Lihimetesivoꞌ Noneꞌ Nenako Nemuꞌ Nene Oꞌmosoꞌmo Lihime Lemo Lebeleleseive Lo Pauloꞌ Lineꞌ Gamazi
18-19 Eveneꞌ laza Oꞌmoso mehede emo goloso niteꞌ mukiꞌ daaꞌ nouningumuꞌ nene Oꞌmoso izeboloꞌ molavo lihimete lemelingumuꞌ nene Okulumokutiꞌ lo sotoꞌ ogavo aꞌmine monovo nene mo gelekune. Idoꞌ gelekuneꞌ nenako nemuꞌ nene Izesuꞌnimuꞌ gele eleꞌvoleꞌ olonidotikovoꞌ do luꞌ izeleseive luvoniꞌ nene nemuꞌ luvoniꞌ ve. Eveneꞌ ingine goloso niteꞌ di minaaꞌ adiꞌmo Oꞌmosomuꞌ gamazi gihile lamineꞌ neineꞌ nene engiꞌ luꞌninguꞌ sotoꞌ ogo minelineꞌ akaꞌve hizi tilaaꞌ nave. Ee, Oꞌmosomuꞌ ingine gililizaniꞌ o neineꞌ gamazi gihile lamineꞌ nene Oꞌmosoꞌmo inginela do sotoꞌ ogavo aꞌmine gamazi nene inginela sotoꞌ ogosa sotoꞌ neive. Sotoꞌ neineꞌ nenako aꞌminemuꞌ gilisaꞌmaniꞌ nene ingine aꞌmine gamazi gihile lamineꞌ luꞌninguꞌ sotoꞌ ogo minelineꞌ akaꞌve nene angiseꞌine hizi tiladiꞌmo nene gilisaꞌmave. 20 Idoꞌ evenelite Oꞌmosomuꞌ gililizaniꞌ o neineꞌ gamazi nene Oꞌmosoꞌmo inginela do sotoꞌ ineꞌ ve luvoniꞌ nene Oꞌmosoꞌmi monovo linge ma nene vetedunuꞌ ningamolonidoꞌ o minineꞌza Oꞌmosoꞌmo Okulumoꞌ misubo initeꞌ mukiꞌ do sotoꞌ molavo mine do ogo neivo aꞌmine initeꞌ mukiꞌ ningaaꞌ nounidotiꞌ nene eze monovo vetedunuꞌ ningamolonidoꞌ o minineꞌ nene ha ningo gelaaꞌ nounako nemuꞌ luvoniꞌ ve. Ee, do sotoꞌ molaniꞌ initeꞌ ningaaꞌ nounidotiꞌ nene aza minevoꞌ minevoꞌ ogo minaaꞌ neineꞌ amuzoꞌvesi idoꞌ emeni dameniꞌve atoliꞌmine ogo minineꞌ laza ma ivileꞌ amolonidoꞌ o minineꞌ nesi nene ha ninge gelelonidoꞌ o neive. Idoꞌ ha ningo gelelonidoꞌ neineꞌ nenako Oꞌmoso huli minilizave ingine nene laza eze monovo danava ningo gelamosa huluneꞌ ve li gamene nabala ma lamilisave. 21 Ingine nene Oꞌmoso neive li eiꞌ monovolo ha gili minaniꞌza Oꞌmoso neive li eikumuꞌ gilavo dizamivo opoꞌni li di naba i-disaꞌmaniꞌ ve. Neꞌmine ami gaꞌine gilaaꞌ aniꞌ nene vo gopoꞌnapa gehepeve ogo luꞌninguꞌ gilaaꞌ aniꞌ nene gili lamineꞌ ami litiꞌmusouꞌ nizaniꞌ gilivo minaaꞌ aniꞌ ve. 22 Neꞌmine igi mini ingine leliꞌ nene gate gele nge lo nonive none li minaniꞌza ingine neꞌmini ma minami negi hizi mini 23 emeni dameni lamineꞌ atoliꞌminesi mino helamo minevoꞌ minevoꞌ ogo minaaꞌ ive Oꞌmoso nene huli ezeloꞌ medeli eveneꞌ miniviꞌ miniviꞌ ami hilaaꞌ naniꞌ neti avazaha nehe idoꞌ nama gaha ize guloti avazaha nehe gosiheliti avazaha nehe neꞌmine niteꞌ loloꞌ igi ngopoꞌni laaꞌ aniꞌ ve.
24 Neꞌmine igi mini Oꞌmoso meheꞌine imikevo nemuꞌ Oꞌmoso aza nene eleꞌninge vaꞌninge ingalizaniꞌ monovo di gopo igi luꞌine do goloso ilineꞌ monovo goloso nene di mini engiꞌ okoꞌine di gopo ilisa eveneꞌ ingine luꞌninguꞌ laniteꞌ giladoꞌ nene eꞌmetamilizanako luꞌineꞌmo laniteꞌ gilidoꞌ nene ha eꞌmetilizave lo hulo-ngidineꞌ ve. 25 Ingine Oꞌmoso gihile nene huli-di ezeloꞌ medeli soza oꞌmoso di sotoꞌ igisa initeꞌ mukiꞌ do sotoꞌ molave Oꞌmoso nene gubuꞌ izi imi opoꞌni li-dami Oꞌmoso asiꞌve loloꞌ ineꞌ initetoꞌ nene gubuꞌ izi ngimi ngopoꞌni li minaaꞌ aniꞌ ve. Neꞌmine aniꞌza initeꞌ mataꞌ do sotoꞌ ive Oꞌmosovoꞌ nene laza gamene gamene opoꞌni laaꞌ olonidoꞌ o neive. Nemuꞌ nene neꞌmino minivo. 26 Idoꞌ eveneꞌ neꞌmine igi Oꞌmoso huli-di soza oꞌmoso ngopoꞌni li minaniꞌ nemuꞌ Oꞌmoso aza ninge mate ngimikivo ingine monovo goloso adoꞌ neꞌmine igi minaniꞌ ve: Veneꞌ nete vaꞌningesivoꞌ ingalizaniꞌ monovo Oꞌmosoꞌmo ganakutiꞌ ngelebizineꞌ ma nene huli Oꞌmosoꞌmo ngelebizamineꞌ monovo goloso di sotoꞌ igi engiꞌ veneꞌ okoꞌninguꞌ initeꞌ igaꞌ aniꞌ ve. 27 Idoꞌ aꞌmineꞌmine igi vemohoꞌ ingine Oꞌmosoꞌmo venekisi ingaaꞌ monovo ganakutiꞌ ngelebizineꞌ nene meheꞌine imi ve malite ve mamuꞌ ma duvo lo okoꞌninguꞌ oloꞌ lavo ngovozo niteꞌ goloso di sotoꞌ igi angiseꞌine okoꞌninguꞌ initeꞌ igaꞌ aniꞌ ve. Neꞌmine adotiꞌ lihime daniꞌ votigileloꞌ do molo Oꞌmosoꞌmo lihime ngemavo okoꞌine nene goloso ogaꞌ neive. 28 Ee, ingine Oꞌmosomuꞌ gili minilizaniꞌ nemuꞌ nene levelenga li huli-dikevo Oꞌmoso aza nene eveneꞌ ingine goloso monovomuꞌ gohi gili minikevo aꞌmine gaꞌine giladoꞌ nene eꞌmeti evenelite amilizaniꞌ o minineꞌ monovo goloso ato atoꞌ igi mili minilizave lo ninge mate-ngidineꞌ ve. 29 Neꞌmino ninge mate-ngedavo eveneꞌ ingine lisiheꞌ amineꞌ monovo danava goloso vaiꞌ lihime daaꞌ monovo nene engita vaiꞌ goloso sotoꞌ ivo minaniꞌ ve. Aꞌmine monovo goloso nene neꞌmini nizave: Mumuzoꞌ igaꞌ, evenekumuꞌ lukehe igaꞌ, eveneꞌ mala initeꞌ lamineꞌ ma sotoꞌ o ngemavo ma aꞌmine vemuꞌ ngizeboloꞌ gohi molaaꞌ, eveneꞌ ngibili hilaaꞌ, lolize hizaaꞌ, eveneꞌ goꞌine izaaꞌ, 30 eveneꞌ dovo ledevoꞌ ogo ngemenga laaꞌ, Oꞌmosoꞌmi biluvaꞌve minaaꞌ, hokolizeꞌ igi hokolizeka li engiꞌ okoꞌine di dizaaꞌ, monovo goloso di sotoꞌ igaꞌ, izeꞌninge meꞌninge laniꞌ gamazi gili hulaaꞌ, 31 negi suno suno daaꞌ, gamazi angise li hukisa aꞌmidoꞌ eꞌmetamaaꞌ, luꞌine ngimamaaꞌ, idoꞌ eveneꞌ muheleꞌine ningamaaꞌ ave mukiꞌ neꞌmine nene nizave. 32 Neꞌmino neivo Oꞌmosoꞌmo eveneꞌ neꞌmine monovo goloso ilizadotiꞌ nene golo hizi meniꞌve helaaꞌ nene dikevosa lisiheꞌ oloseive lineꞌ nemuꞌ nene mo gili minisasi aꞌmine luvoniꞌ neꞌmine monovo goloso nene ha igi mili minaaꞌ nave. Idoꞌ neꞌmine igaꞌ naniꞌ nene goloso neineꞌza ingine aꞌmine monovo goloso aꞌnevoꞌ nene ma amave. Ingine ningavo eveneꞌ malitesi aꞌmine luvoniꞌ monovo goloso nene igi mili nizavo ma nene ingine lamineꞌ ve li siza li-ngidaaꞌ nave. Ingine aꞌneꞌmine igaꞌ naniꞌ neꞌmo nene goloso gehepeve ogaꞌ neive.


APOSOLO GONO DI MINANIꞌ MONOVO
Aposolo Gono Di Minaniꞌ Monovomuꞌ Gomuꞌ Gataaꞌ Gamazi
Aposolo Gono Di Minaniꞌ Monovo gizive nene guliveꞌve gizamineꞌ ve. Neꞌmine oganiꞌ neineꞌza eveneꞌ malite lisa gomuꞌ akaꞌmilatiꞌ Lukaꞌ gizineꞌ ve laniꞌ ve. Tiꞌ li laniꞌza monoꞌ godolouꞌ nene Lukaꞌnimuꞌ eiꞌ monovo danavaꞌve vaiꞌ lamaniꞌ ve. Neꞌmine aniꞌza Pauloꞌ neꞌmo Zuda ve minamineꞌ tota ve minineꞌ ve lineꞌ. Idoꞌ Pauloꞌ aza Timoteoꞌni luhuvo niteꞌ naba 2 gize-dinguꞌ nene Lukakisi makaꞌ nosive lo gizineꞌ ve. Idoꞌ aꞌmine luhuvo niteꞌ nene Pauloꞌ nalaꞌ numunguꞌ mino gizineꞌ ma gele noneꞌ ma neive. Aꞌmidotiꞌ gamene haꞌna minamivo Loma vete bili hilaniꞌ ve. Olihe bili hilamavo ebeꞌ ebekuꞌ ha nomonivo initeꞌ mataꞌ sotoꞌ inekumukisi idoꞌ aposololite gono di minaniꞌ monovomukisi asiꞌve Lukaꞌ gizinguꞌ nene Paulokisi makaꞌ monusive lo gizineꞌ ve.
Lukaꞌ neꞌmo luhuvo niteꞌ ve naba Teohiloꞌni buku sitaꞌ gize-dineꞌ. Ma bukuuꞌ nene Izesuꞌ ogo molo ineꞌ initekumuꞌ nene gizo gize do lemo lumola nene Oꞌmosoꞌmo Izesuꞌni Okulumokuꞌ do dizo vineꞌ nemuꞌ gizineꞌ ve.
Idoꞌ luhuvo niteꞌ gohi ma gizineꞌ nene aposololite gono di minaniꞌ monovo nene gizineꞌ. Aposolo gono daniꞌ monovo apiꞌ ogo gizida nene Oꞌmosoꞌmo Izesuꞌni Okulumokuꞌ do dizo vineꞌ nemuꞌ gohi gizineꞌ ve. Idoꞌ aꞌmidotiꞌ nene Oꞌmosoꞌmo lo huko lineꞌ gamazi nene ha salani moloko Sikalahuꞌ nene eletavo lemo Izesuꞌni gili imi gelekeleꞌ i-di minaaꞌ aniꞌ aleve minanguꞌ nene vovoꞌninguꞌ mino initeꞌ ogo molo minelive lo neꞌmine ineꞌ nemuꞌ gizineꞌ ve. Idoꞌ Sikalahuꞌ neꞌmo hize eleꞌ o-ngidivo aposolo linge ma nete igi mili aniꞌ initeꞌ linge ma nemukisi gizineꞌ ve. Aposolo gono mukiꞌ daniꞌ nemukisi ma lo sotoꞌ amineꞌ ve. Aposolo nete Izesuꞌ lineꞌ gamazimuꞌ gelekeleꞌ aniꞌ nene mone mone igi Zelusalemi numuno ebekuꞌ eiꞌ gamaziꞌve nene li-ngimi ngimiꞌ aniꞌ nemuꞌ gizineꞌ ve. Idoꞌ Zudaia misubouꞌ Zelusalemi numuno ebeꞌ neꞌmo misubo hela hela mininguꞌ ne li-ngimi idoꞌ misubo ma gulive Samalia neuꞌ nesi nene moni Izesuꞌnimuꞌ gamazi lamineꞌ nene li-ngimaniꞌ ve. Izesuꞌ olihe amivo nene Zuda ve nete Oꞌmosoꞌmi gamazi lamineꞌ nene engikumukovoꞌ nehe li gilii idoꞌ eveneꞌ Zuda ve minamaniꞌ mukiꞌ nene Oꞌmosoꞌmi zuho nizamave li gilaniꞌza Lukaꞌ gizinguꞌ nene Oꞌmosoꞌmo eiꞌ gamaziꞌve di vi Zuda ve minamaniꞌ heta atoꞌ ve minaniꞌ nesi li-ngimilisive lo Paulongi Petolongi lo-ngidineꞌ nemuꞌ gizineꞌ ve. Idoꞌ Pauloꞌ ebeꞌ mukikuꞌ Izesuꞌ gamaziꞌve nene do monineꞌ nemukisi gizineꞌ ve. Gize do vo lumola nene Pauloꞌ numuno ebeꞌ naba ma gulive Loma nela vineꞌ nemuꞌ gizineꞌ ve. Aꞌmine Loma nene Loma veti guveꞌinesi ve naba neꞌmo gizebo ineꞌ misubouꞌ numuno ebeꞌ minaniꞌ nene ngivileꞌ ogosa minineꞌ ve. Idoꞌ aꞌmida Pauloꞌ nene gamazi lamineꞌ nesi lo-ngimineꞌ ve.
Aposolo Gono Di Minaniꞌ Monovo gatelineꞌ nene numuno ebeꞌ idoꞌ misubo mukikumuꞌ ne gatelesane. Idoꞌ misuboꞌmi mapi me bukuꞌmi mehenela neinguꞌ mene ningelineꞌ nene aꞌmine misubo ma ne neize idoꞌ ne numuno ebeꞌ ma ne neize lo ninge lamineꞌ olosane.
1
Izesuꞌ Oꞌmosoꞌmi Sikalahuꞌ Imiselelesa Lo Hukineꞌ Gamazi
1-2 O Teohiloꞌ, Naza luhuvo niteꞌ lingela ma gomuꞌ gize-giduhe. Aꞌmine luhuvo nitekuꞌ nene Izesuꞌ apiꞌ ogo gono do minineꞌ neꞌmi gamazisi idoꞌ eveneꞌ apize ngimineꞌ gamazi nesi nene gize osuꞌ luvoniꞌ ma neive. Idoꞌ aꞌmine gamazi nogizo Izesuꞌ aza gono do eveneꞌ apize ngemeꞌmo dizosa do kegese-ngidive aposolo gono dalizaniꞌ gamazi nene Oꞌmosoꞌmi Sikalahuliꞌmo lidoꞌ lo-ngemavo Oꞌmosoꞌmo Izesuꞌni Okulumokuꞌ eleꞌmizo dizineꞌ nene gizosa gamazi gohi ma gizamo luhuvo niteꞌ nene hulo-giduvoniꞌ ma ve.
3 Ee, lohotoꞌ zaloꞌ bili badikevo mulumo gelo helo oto velesi mino aposolo sotoꞌ o ngimineꞌ ve. Neze ha neive li gilikevo gihile izeleseive lo eleꞌvoleꞌ niteꞌ mukiꞌ nene ogo ngelebizo neivo gamene foti novivo eze ningikaꞌ ningikaꞌ navo ezesi gamazi li voleloꞌ meloꞌ igi laniꞌ ve. Idoꞌ aza nene Oꞌmosoꞌmo gizebo o-ledelineꞌ gamazi lo-ngimineꞌ ve. 4 Neꞌmine ogo engikisi mino tiꞌ lo lo-ngimineꞌ: Lingine Zelusalemi numuno ebeꞌ mene hulamilo. Meꞌneho Sikalahuꞌve imiselelove lingumuꞌ lo-lingimuvoniꞌ mamuꞌ nene gizebo igi minilo. 5 Zohaneꞌ aza eveneꞌ noso holo-ngedavo ingine haza nosovoꞌ daniꞌza lingine gamene haꞌna ogo vamivo Oꞌmosoꞌmi Sikalahuꞌ neve nene dalisave lo lo-ngimineꞌ ve.
Izesuꞌ Okulumokuko Dizo Vineꞌ Gamazi
6 Gamene ma izipahala zuhosi di geseꞌ igi mini Izesuꞌni tiꞌ li longoꞌ i-daniꞌ: Guvekasi ve make, guveꞌinesi ve nabalite avotemotine gizebo i-ngidi minaaꞌ aniꞌ maꞌmine ogo gaza Guvetesi ve naba loloꞌ ogo leze Isilaeleꞌ ve gizebo o-ledelineꞌ gamene nene idise nehe. Olo. 7 Neꞌmine li likevo Izesuꞌ aza tiꞌ lo lo-ngimineꞌ: Naza olihe neꞌmine amuvo gamene ma ogo vilineꞌ nene nehe idoꞌ gomuꞌ sotoꞌ ilineꞌ initeꞌ nene nehe neve nene lengiꞌ initetine ne nominako lingine ma gilamilisave. Nanitekumuꞌ ve. Meꞌneho asiꞌve amuzoꞌveloꞌ molo gelo mino lo hukineꞌ nemuꞌ ve. 8 Ne neineꞌza Oꞌmosoꞌmi Sikalahuꞌ lengita lemo amuzo molo lengemavo neniꞌ gamaziꞌne nene Zelusalemi numudotiꞌ apiꞌ igi li Zudaia misuboukosi Samalia misuboukosi vi li sotoꞌ ikevo misubo lumolasi vo osuꞌ lilive. 9 Tiꞌ lo lo-ngemavo ingine vonuꞌ bili nizavo Okulumokuko dizo volosa nodizivo limusoꞌmo molo hite-davo vo halekavo ma ningamaniꞌ ve. 10 Okulumokuꞌ vo halekavo ingine okeneꞌ igi ningi nizavo ve setaꞌ geneganaꞌine mokonokisi liteꞌ mateꞌ li vovoꞌninguꞌ sotoꞌ asineꞌ ve. 11 Sotoꞌ igi tiꞌ li li-ngimasineꞌ: nGalilaia ve lingine nanimuꞌ okeneꞌ igi ningi nizave. Izesutine lengikisi minidotiꞌ Oꞌmosoꞌmo Okulumokuko eleꞌmizo dizive nene ningi nizavo dizineꞌ neꞌmine ogo lemo aloseive li li-ngimasineꞌ. 12 Neꞌmine ikesivo aposolo nene Oliva gololotiꞌ tibizi aka alite minida vi Zelusalemi numuda hetelaniꞌ. 13 Heteli numuno muloloꞌ ma minineꞌ numunguꞌ ingi minaaꞌ aniꞌ numunguꞌ nene dizi minaniꞌ. Engiꞌ guliveꞌine nene Petoloꞌ ve Zohaneꞌ ve Zakoboꞌ ve Adeleaꞌ ve Hilipoꞌ ve Tomasiꞌ ve Batolomaioꞌ ve Mataioꞌ ve idoꞌ Alahaioꞌ gipele Zakoboꞌ ve idoꞌ Simoni aza Loma ve ngimiselelone lo amuzonga laaꞌ ive neve idoꞌ Zakoboꞌ gipele Zudakisi ve. 14 Vekise nesi idoꞌ veneꞌ linge masi Izesuꞌ izeleho Maliakisi idoꞌ Izesuꞌ akunolomotesi di geseꞌ igi mini luꞌine mili hamoꞌ igi Oꞌmosola li minaniꞌ ve.
Zudadoꞌ Medelo Minelive Ma Di Kegesi-daniꞌ Gamazi
15 Aꞌmine gamene neuꞌ nene Izesuꞌ evenele zuho eveneꞌ vani hadeti tuvedi (120) neꞌmine nene igi mulise mili nizavo Petoloꞌ aza voꞌninguꞌ ote mino tiꞌ lo lo-ngimineꞌ: 16 Zogone zuhokizo, gililo. Oꞌmosoꞌmi Sikalahuliꞌmo Davidiꞌni do ote-davo Davidiꞌ aza Zudaꞌ adoꞌ Izesuꞌni dalizave gomuꞌ molo ngemo ngelebizive mamuꞌ lineꞌ gamazi gizikaniꞌ nene gihile izelineꞌ ogavosa gihile izineꞌ ve. 17 Lezesi makaꞌ gono dalive lo Izesuꞌ aza Zudaꞌni do kegeso eleꞌmize molaniꞌ nenako aza Zudaꞌ leliꞌ aleve minineꞌ ve. 18 Aꞌmine ve nene monovo goloso ogo Izesuꞌni nene adeuꞌ molalive li biluvalite moni imaniꞌ nedunuꞌ nene misubo ma meni hizo aꞌmidoꞌ vo mino godololatiꞌ velepeꞌ izeko lemo gatuno izo hoꞌlavo iseve nene dulungizo doꞌmozineꞌ ve. 19 Nemuꞌ Zelusalemi aleve mukiꞌ gili aꞌmine ebeliꞌmi gulive nene engiꞌ gamaziꞌningutiꞌ Akeledama ve li milaniꞌ ve. Idoꞌ aꞌmine gulive nene leliꞌ gamaziutiꞌ vanise ebeꞌ ve lo neive. 20 Idoꞌ Oꞌmoso opoꞌni li nama laaꞌ aniꞌ nama monoꞌ godolouꞌ ma tiꞌ li gizi nizaniꞌ ma neive.
Numuꞌve nene hulavo zupoꞌ molo neivo eveneꞌ maliꞌmo aꞌminguꞌ minamoloseive li gizi nizave.
Idoꞌ ma nene tiꞌ li gizi nizave:
Eiꞌ gono veleloꞌ nene ve maliꞌmo do tiꞌ ogo dalive li gizi nizaniꞌ ma neive.
21-22 Nemuꞌ nene Izesuꞌ hilingutiꞌ ote neineꞌ gamazi lo sotoꞌ ilive lo ve ma do kegeso leliꞌ aposolokuꞌ do giꞌmize-do eleꞌmize molaloneꞌ ogave. Adoꞌ Izesuꞌ ha neivo Zohaneꞌ noso holo-dineꞌ gamenelotiꞌ apiꞌ ogo mine do dizo Oꞌmosoꞌmo vovoteutiꞌ Izesuꞌni Okulumokuꞌ do dizo vineꞌ gameneuꞌ ezesi makaꞌ minuniveutiꞌ ma do kegeso eleꞌmize molaloneꞌ ogave. 23 Petoloꞌ tiꞌ lo lo-ngemavo Izesuꞌ evenele zuho ingine ve sitaꞌ ma Zoseheꞌ adoꞌ gulive ngomo Balasabaꞌ ve lo mininekisi idoꞌ gulive ma Zusitoꞌ ve lo mininekisi idoꞌ ve ma gulive Matatiaꞌ nesi nene di sotoꞌ i-ngidi 24-25 Oꞌmosola tiꞌ li opoꞌni laniꞌ ve. Agae, Guvetesi ve make, eveneꞌ mukiꞌ luteuꞌ ningaaꞌ anive neke, Zudaꞌ aza aposolo gono hulo Oꞌmoso geiꞌ do vaꞌvaꞌ ogo molo-daineꞌ ebeta vo mo gopo ogaze. Eze gono veleloꞌ dalive lo mene ve sitakutiꞌ ma do kegeso lelebizezo. 26 Tiꞌ li opoꞌni li Oꞌmoso gelavo di kegesaaꞌ zohikuꞌ ngeleꞌmizi milikevo Matatiaꞌ ivileꞌ ogavo aposolo leveni minanguꞌ nene di giꞌmizi-daniꞌ ve.


Revelation of John 19
Babelonia Numuno Ebe' Sime' Nangumu' Evene' Vai' nGolize Izi Lani' Gamazi Zohane' Gelosa Gizine' Gamazi1 Neloti' gohi ma giluvoni' Okulumoku' nene evene' vai' golosolite gamazi nilani' no'ine naba ne'mine giluvoni' nene ti' li nilavo giluve:
O'moso opo'ni nolune.
A'mine O'mosote neve nene leli' do lu' izaa' ive mino
Guvelesi naba mino amuzo ve neive.
2 Ido' O'moso opo'ni ne'mino nolune' nene a'mine pasidia' vene' naba ne'mo monovo golosolo' monaa' idi'mo
misubo mukiku' aleve ngele'mize goloso ine' vene' nene
O'moso'mo goni' o-do ei' gonou' ve've ngebele helavo
vanise'ine lepani' malo' nene golo hizo lihime imine' nenako
nemu' nene aza lihime ngemaa' neine' nene
mo monovo lisihetokovo' do molosa ngemaa' neive lo opo'ni nolune.
3 Ne'mine li gohi vise li ti' li lani' ve:
A'mine numuno ebe' Babelonia nene mudise lihime eme osu' noline' nenako
olo' noline' sokile neve nene
osukisi lamo sokile dizevo' dizevo' ogo mineline' nemu' nene
O'moso opo'ni nolune.
4 Ne'mine likevo gizebo ve tuvedi fo'a minani' nesi ido' ele'vole' igi ve'inesi ha minaa' nani' inite' seta've seta've nesi nene limi go'ine hizi ingi mo'mosi'velo' minive O'moso opo'ni li ti' li lani' ve:
Mo ne'mino miniliho lo O'moso opo'ni nolune.
5 Ne'mine likevo nolo ma nene O'moso'mi mo'mosi'velati' soto' ogo ti' lo line' ve:
Lingine leli' O'moso'mi gonolo' ve
ado' eikumu' golise've gilaa' ave
evene' ngomo' naba' mukito' nene
O'mosote opo'ni lilo.
Vene' Di Oko'nida Ilisa Ikevo Noso' Nite' Nalisa nGolize Izaa' Nani' Ne'mino Sipisipi Angale Ne'mo Eze Zuho Do Eita Ogo Gizebo O-ngedelesa Neivo Noso' Niteto' Di Nubuho Ilisa Navo Lani' Gamazi Zohane' Gizine'6 Ne'mine lavo ma giluvoni' nene evene' vai' golosoliti no'ine ne'mine gele vine' ido' noso nabali'mi nolo ne'mine gele vine' ido' go' ngilili amuzo molo laa' neine' ne'mino nolo ma molani' nene ti' lo livo giluve:
Guvetesi ve O'mosote amuzo ve ne'mo nene
evene'velo' api' ogo gizebo neine'
nemu' nene opo'ni nolune.
7 Sipisipi angale ne'mo eze zuho do eita iline' gamene mo ogavo
a'mine eze zuho mulise neve nene eita volone li elenaho ne'mini
gonolise igi di nene igi nizani' nenako
nemu' nene laza muhele' ahele' amo lolize naba goloso izo mino
O'moso do naba o-duke'zo.
8 Ido' a'mine vene' nene
lavolavo mokono' guluvi' lamine' goloso lo minine' nene
do oko'nolo' ngolalive lo O'moso'mo gele imine' ve.
A'mine lavolavo lamine' ve lani' nene O'moso'mi evenelelite igi mili ani' inite' lisihe' lamine' malo' nene li milisa lani' ve.
9 Ido' neloti' nene angelo' ne'mo gohi ti' lo lo-nimive: Gaza luhuvo ti' lo gizezo: Ve ma ingine a'mine sipisipi angale'mo vene've ne'mini evenele minave do eita olosa neingumu' noso' nite' nalizada alizave lo elese molo-ngede nolive nene mo mine lamine' ilizani' akalo' nizani' nenako nemu' nene mo ngolize izilizado' nizave. Ne'mine lo imine' molo gohi ma ti' lo lo-nimive: Mene noluvoni' gamazi nene mo O'moso'mi gamazi gihile ne neive. 10 Ne'mine lo-nemavo naza nene opo'ni lo do naba o-delove lo gizeneuko lemo go'ne hizo unguvoni'za aza nene ti' lo lo-nimive: Naza nene haza O'moso'mi gonolo' ve gei' ne'mino minuve gei' zuho gehepeve ado' Izesu' gamazi've di mini hizi ele' iga' ave lengikuti' ne nouze. Gaza ne'mine o-nedamo asi O'mosovo' nene opo'ni lo do naba o-dezo. Mene noluvoni' nene nanitekumu' ve. O'moso'mi veleti' gamazi li soto' iga' ave muki' nete nene Izesu' gamazi'vevo' hizi ele' iga' naanako nemu' nene noluve.
Okulumoku' Mokono' Hosilo' Minine' Guvelesi Ve Naba Ne'mo Nene Loposo Nitekisi A'mine Loposo Niteli'mi Zuhosi nGivile' Ogo Loposo Nitekisi Soza Polohete'vesi Ololi'mo Noso Ohuno Ne'mino Miningu' Do Hulo-ngedosa nGe'metave Muki' Nene nGebele Gese' Neivo Ningingumu' Zohane' Gizine' Gamazi11 Ne'mine lavo ve'nela mene gohi ma ninguvoni' Okulumo' nene gode neivo a'mingu' nene mokono' hosi ma ninguve. A'mine hosilo' evene' ma minine' ne'mi gulive nene Monovo Gihilevo' Ogo Molo Ogo Gamazi've Do Gihile Izaakovo' Oga' Ive ve lo minine' ve. Aza nene goni' gelo lihime ngemo lovo do soto' oga' neine' nene mo monovo lisihe' laminetokovo' do molosa oga' neive. 12 Ido' vele gulo neve nene olo' gulumo ne'mino neivo ido' godololo' nene guve'inesi veti angili' nene muki' gehe minine' ve. Ido' eito' nene gulive've ma gizikavoo minine' nene evene' malitesi gilamavoo eikovo' gele minine' ve. 13 Ido' oko'nolo' inite' ngolo minine' neve nene vaniseu' lupizikani' lavolavo do ngolosa minine' ve. Ido' gulive've neve nene O'moso'mi Gamazi've ve lo minine' ve. 14 Ne'mino neivo Okulumoku' minani' ami nene oko'nido' inite' ado' lavolavo mokono' lamine' goloso guluvi' gehepeve neve nene ngilisa inginesi mokono' hosilo' mini e'meti vani' ve. 15 Ido' evene' zuho ato ato' O'mosomu' gilamaa' nave nene ngebelelingumu' bainati mite' gohe goloso o minine' nene veleuti' omo hetele minine' ve. Aza nene ainidunu' lili' ani' gavoso do minosa a'mine O'mosomu' gilamaa' nave nene amuzo molo gizebo o-ngedo mino a'mine mokono' hosilo' minive ne'mo nene O'moso amuzo ve minive ne'mo evene' lihime'inemu' izebolo' molangumu' nene vaini noso lili' ilisa evenelite vaini gihile lisi piliki' izaa' naani' ne'mino nene lihime ngemo do goloso o-ngedeleseive. 16 Ido' oko'nolo' izekine' initetokisi amasuvololasi nene gulive've ne'mine li gizikani' minine' ve: Guve'inesi Veti Guve'inesi Ve Ido' Ve Naba' Nabaliti Ve Naba'ine ve li gizikani' ve.
17 Ido' angelo' hamo' gohi ma ninguvoni' nene hoku' ote neivo ninguve. A'mine angelo' ne'mo nene nolo nabauti' okulumoto' hoze pateli moni minani' nama mukikumu' nene ti' lo nolo-ngimivo giluve: O'moso'mo do soto' o-lengedeline' noso' nite' nabala mene igi di gese' ilo. 18 Igi di gese' ilizani' nene guve'inesi veti gonoso me'mele nehe amiliti gizebo ve nabaliti me'mele nehe amuzo veliti me'mele nehe hosi izeliti me'mele nehe a'mine hosilo' monaa' ani' amiliti me'mele nehe ido' evene' ngomo' naba' ado' angise'ine gono'ine daa' ave nizahe ido' evene' maliti gonou' daa' ave nizahe mo muki' ngomo' naba' neti me'mele'ine nalizangumu' nene igi di gese' ilo. 19 Ne'mine lavo gohi ma ninguvoni' nene a'mine gomu' ninguvoni' loposo nite' masi ido' misubou' misubou' guve'inesi ve naba' naba' nesi ido' engi' lovo hizaa' ani' ami'inesi nete nene a'mine mokono' hosilo' minivesi ido' ezesi maka' minani' ami'vesi nene lovo i-ngimilisa di nubo naavo ninguve. 20 Ne'mine igi mo lovo hizikeni' neine'za loposo nite' nesi ido' ezelo' medelo ato' suno do soto' oga' idi'mo evene' a'mine loposo niteli'mi maki've di mini avazaha'velokisi gubi' izi imi opo'ni laa' ave ngele'mize gopo ive soza polohete nesi nene ngivile' igisa di-ngidani' ve. A'mine ve seta' nene diisa ve'inesi haza nizasivo salfa gehenilo' olo' lo mino noso ohuno ne'mino molo miningu' nene di huli-ngidani' ve. 21 Ido' a'mine loposo niteli'mi zuho linge muki' nene a'mine mokono' hosilo' minive ne'mo nene veleuti' omo hetele minine' bainati mite' nedunu' nene ngebele gese' ogo osu' lavo me'mele'ine nene a'mine nama muki' mate nivi' nivi' igi gatu'ine gehepeve ani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 18
Paulo' Kolidi Ebeta Vo Gono Dani' Gamazi1 Ne'mine ogavo Paulo' aza Atena ebe' hulo Kolidi ebeku' vine'. 2 Nela Zuda ve ma do soto' molo ningine' nene gulive Akuila'. Eze nene Podo misubouko gidave minine'. Podo misubo hulo vo elenaho Pilisikilakisi Italia misubouko nizasivo Guvelesi ve naba Kalaudio' aza Zuda ve Loma ebeku' minamilizave lo lo huko-ngedo ngimiselo do hulavo ingine a'mine ebe' huli Kolidi ebeku' vi minasine'. Olihe mini guni amasivo Paulo' aza engita vo heteline'. 3 Azasi inginesi hamo' gono di seli numuno gizaa' ave minani' nenako engi' numungu' dizo mino gono makato' di minani'. 4 Ne'mine navo Paulo' aza holiseku' holiseku' Zuda veti mono' numungu' dizo Zuda vesi ido' nGiliki vesi do upuho' o-ngedekuvo gili ele'vole' ilizahe lo O'moso'mo do lu' izelive lo imiselelesa live nene Izesu' ma ve loo lo ngolo' lo lo-ngemeka' ngemeka' ogo minine'.
5 Ne'mine ogavo Silasiki Timoteoki ingine Makedonia misubouti' asine' gameneu' nene Paulo' mono' gono gamene gamene amuzo molo do mino O'moso'mo do lu' izelive lo imiselelesa live ma nene Izesu' ve lo eze monovo've lo soto' ogo Zuda ve lo-ngemo minine'. 6 Minavo eze gamazi lido' e'menga li-imi eze divi' ledivika li minikevo hungo' molo genegana'veloti' u'musupo tile' ogo do hulo ti' lo lo-ngimine': Lingine labuluvo ilizani' nene lihime nenita minamoloseive. Lengitavo' mineleseive. Nemu' mehe'ne lengemo heta ato' vetida volosuve. 7 Ne'mine lo a'midoti' lemo vo ve mali'mi numungu' dizo minine'. A'mine ve ne gulive Titio' Zusito'. Aza nene haza heta ve mino O'moso opo'ni lo gelekele' o-do minaa' ine'. Ido' eze numu've nene Zuda veti mono' numuno gahevela minine'. 8 Paulo' aza a'mine numungu' dizo minavo mono' numuno gizebo ve Kilisipokisi eze vene' izipahala zuhosi Guvelesi vemu' gili ele'vole' ikevo Kolidi aleve minanguti' evene' mukikisi monokumu' gili ele'vole' igi mono' noso hilani'. 9 Ido' gamene ma holuka' Guvelesi ve'mo Paulo'ni vamuto' soto' o emo ti' lo lo-imine': Geze gehelele izamivo mono' lo-ngemaa' naine' nene hulamo vetete' ogo lo-ngemovo' mineline. 10 Mene ebeku' aleve vai' nene neze zuho lili' ilizave nizani' nenako naza gezesi mino gizebo o-gedo nouvo ve mali'mosi do goloso o-gedamoloseive. 11 Ne'mine lo-emavo nemu' Paulo' aza mino O'moso'mi gamazi lo-ngeme' ngeme' ogo kilisimasi hamokisi ike'ni sikisi nesi' huline'.
12 Hulavo Galio' aza Akaia misubou' guvelesi ve naba lolo' ogo neivo Zuda ve ingine di bizi Paulo'ni lovo i imi analo' di goni' numungu' ele'mizi mili 13 ti' li lani': Ve me'mo nene lou' gamazi avuto' olone' akalo' lele'mize molo di atoli'mine igi O'moso opo'ni li gelekele' i-dilizave lo evene' gate daa' neive. 14 Ne'mine likevo Paulo' aza gamazi lado' do velepe' izo lo-emelesa giline'za Galio' aza Zuda ve ti' lo lo-ngimine': Agae, Zuda vekizo, ve mene'mo lihime naba nehe goloso nite' geni'vesi nehe ne'mine dani' ningisa lingine nemu' ladiniko gelelodo' lisihe' ogavo nemu' gamazitine nene ha gele-lingiduvodine. 15 Ne neine'za haza gamazimukisi ido' evene' gulivetinemukisi ido' lengi' lou' gamazitinemukisi gamazi gono nidanako nene lengi' initetine ve. Ne'mine initekumu' goni' gelelesa gosele' gohi nebelave. 16 Ne'mine lo goni' numunguti' ngeleto huline'. 17 Ne'mine ogavo evene' muki' mono' numudo' gizebo ve ma gulive Sositene'ni nene ele'mizi di vi goni' numuno velela bilivi' bilivi' igi minani'za Galio' aza ningo ninge huline' ve.
Paulo' Adiokia Ebeta tine' Molo Vine' Gamazi18 Ne'mine ogavo Paulo' aza Kolidi ebeku' gamene ha'natile ma nomino Izesu' zuho mese' aseka' lo-ngedo Pilisikilaki ido' Akuilaki ngele'mizo Kenekelea ebeto' vo heteline'. Gozopo' O'moso'mi gulivelo' lo huko godolo zopovo hukamo haza hulokine'. Kenekelea ebeto' hetelo lo hukine' gamene alitavo a'mido' godolo zopovo hukine'. Hukavo Silia misubou' vilisa sipiu' dizi guvo noso huki'mi vani'. 19 Vi Eheso ebeta heteli Pilisikilaki Akuilaki a'mido' minikesivo Paulo' aza Zuda veti mono' numungu' dizo inginesi mono' li volelo' melo' igi minani'. 20 Ne'mine igi inginesi gamene gohi ma minelone lani'za gele ngemamo 21 mese' aseka' nolo-ngedo ti' lo lo-ngimine': O'moso'mo gele nemavo gohi lengita tine' molo alosuve. Ne'mine lo sipiu' dizo Eheso ebe' nene hulo vine'. 22 Vo Kaesalea ebeta hetelo sipiuti' lemo Zelusalemi ebeku' dizo vo Izesu' evenele zuho ninge-ngedo ngopo'ni lo Adiokia ebeta o lomo vine'. 23 Adiokia ebeku' ngomo mino gohi vo Galatia misubouko ido' Piligia misubouko numudo' namado' Izesu' evenele zuho luhive'ine do ngi lo-ngidine' ve.
Apolo' Aza Eheso Ebeta Mono' Lo-ngimine' Gamazi24 Ido' Zuda ve ma minine' gulive Apolo' aza Alekisadilia ebeku' gidaveli'mo Eheso ebeta ogo heteline'. Aza nene gamazi gehe izo noso'vesivo' laa' ive mino mono' godolouti' gamazi nene gele osu' line'. 25 Guvelesi ve'mi akamu' vetete' igi li-imikevo giline'. Ido' aza Izesu'nimu' gamazi nene do veveso laminosa ngilingili ogo amuzo molo vetete' ogo lo-ngeme' ngeme' ogo minine'za Izesu' zuho mono' noso hili-ngidaa' ani' monovo nene gelamo Zohane' mono' noso holo-ngedaa' ine' monovovo' nene gelo nemukovo' lo-ngemaa' ine'. 26 Zuda veti mono' numungu' dizo api' ogo gamazi lovo' kiselevo' ogo lo-ngimine'. Nolo-ngimivo Pilisikilaki Akuilaki ingine gilii alinge' di gahevela i-di O'moso'mi akamu' gamazi lingela li ngolo' li li-imi osu' li elebize lamine' asine'. 27 Ne'mine ikesivo Apolo' aza Izesu' evenele zuho Akaia misubouko minani' ingine novivo ma di lamine' i-dilizave li luhuvo nite' gizi imikevo do vine'. Do vo hetelo O'moso'mo nasahili' o-ngidivo ezemu' gili ele'vole' ave ngele'mize lamine' ine'. 28 Mono' godolouti' gato lo ngolo' lo O'moso'mo do lu' izelive lo imiselelesa live ma Izesu' ve lo ne'mi monovo evene' mukiliti ve'nido' lo soto' molo lo-ngemo Zuda vete li volelo' melo' igi ataize lani' nene ngivile' ogo do leme-ngidine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 6
Lengi' Zuho Izesu' Evenele Ma O'mosomu' Gilamavetida Di Vi Goni' I-ngidamilo Lo Paulo' Line'1 Ido' lengitati' mali'mo eze zuho ma lihime molo-davo aza goni' o-deline' nene mono' aleve nizada do vo goni' o-deline' o neine' nenako ne'mine amo O'mosomu' gilamavetida do vo goni' o-daa' neive. Naza giluvoni' lingine ne'mine ilisa longovozo hililizahe lo giluvoni'za longovozo hilami ne'mine iga' nave. 2 Laza O'moso'mi evenele nete misubou' aleve O'mosomu' gilama aleveti gamazi'ine nene geleka' geleka' ogo minelone' nenako gilamani' nehe. Ee, gamazi'ine nene geleka' geleka' ogo minelesunako lingine gamazi ngomo nesi nene gililizado' lisihe' amahe. 3 Laza nene angeloliti gamazi'ine nesi gele-ngedelone' nenako nemu' gilamani' nehe. Nemu' nene me misubou' initeliti gamazi'ine nene gele-ngedato' lisihe' gehepeve o none. 4 Nemu' nene me misubou' initeliti gamazi lengita ma soto' ogavo ma a'mine gamazitine nene gili-lidilizave li engita di vaa' nani' alevemu' nene O'moso'mi evenele zuho laza engikumu' gilunivo mono'ine nomine' mo haza inite' nizani' nenako engita nanimu' di vaa' nave. 5 A'mine noluvoni' nene longovozo hililizave losa noluve. Ido' mono' gilave Izesu' zuho lengi' muliseu' gamazi ma soto' iline' nene galau' otohato o minivo do lisihe' o-lengedelive nene hamokisi ma minamihe. 6 Ma noloseiha gamazitine nene ha do lisihe' o-lengedelinako ezela di vamavo linginelati' malite lengi' zuho ma nene zasila ngele'mizi di vi goni' i-ngidaa' nani' nene goloso ve. Ido' neevo' nomive. A'mine zasi nesi nene Izesungumu' gili ele'vole' isa'manako engita ngele'mizi di vi goni' i-ngidaa' nani' nene mo goloso gehepeve ve. 7 Lingine zuho monoku' minanguti' di gonito' mili-ngidaa' nadi'mo nene monokuti' mo limi ingikeve. Linginela lihime ma mili-lingidikevo ma nene goni' i-ngidami huli ngimikilizani' nene lamine' o neinako nanimu' goni' i-ngidaa' nave. Ido' lengi' initetine gumine dikevo ma goni' nene i-ngidami huli ngimikilizani' nene lamine' o neinako nanimu' goni' i-ngidaa' nave. 8 Ne'mine amilizanako lingine nene langisetinesi lihime mili-ngidi monovo lisihe' ani' gilivo mini go'ine izi gumine damine iga' nave. Ne'mine iga' niigisa monoku' minave lengi' zuho nesi nene ne'mine i-ngidaa' nave. 9 Inite' goloso daa' nave nete nene O'moso'mi gizebou' ngeli vi hilamilizani' nenako nemu' gilamani' nehe. Evene' ma vene' vemoho' monovo goloso gopo' napa iga' navesi soza o'mosomu' ngopo'ni laa' navesi evene' ma ve maliti ele'ningine gopo daa' navesi ido' ve ma vene' vemoho' inite' iga' adi'mine igi vemoho' engi' oko'ningu' inite' iga' nave nesi ido' vene' engi' oko'ningu' inite' iga' nani' venekisi ido' guminelo' vesi ido' ve maliti initeto' mumuzo' iga' navesi ido' noso ni sipaki iga' navesi evene' divi ledivika li gamazi goloso laa' navesi gumine gize ngize ve nesi nene O'moso'mi gizebou' nene ngeli vi hilamilisaze. Lingine laza gopo minelonidoti' nene a'mingu' ha vo holalobe li gopo gatine gilamilo. 11 Ido' gomuta nene lengikuti' evene' linge ma nete ne'mini goloso inite' daa' ave ma minani'za lingine igi Guvelesi ve Izesu' Kilisitoda gi'mizi eze gulive nene di lengita adi'mo O'moso'mi Sikalahu' nene lengita ogo gono do a'mine monovo golosotine nene gilite-lengedo O'moso'mi evenele lamine' lolo' o-lengedavo O'moso'mo lihimetinesi nomine' ve lo-lingidine' ve.
Leli' Okodedunu' Nene O'moso'mi Monovo Lamine' Nene Do Soto' Ogo Eze Gulive Do Naba Iline' Initekovo' Ogo Molo Minelesune Lo Paulo' Lo-ngimine'12 Lingine inite' muki' nene ha gopo gamazi'vesi nomine' ogo molo olosune laa' nani'za a'mine inite' linge ma nete lele'mize lamine' amilisave. Ee, lingine inite' muki' nene ha gopo gamazi'vesi nomivo ogo molo olosune laa' nani'za inite' ma ogo molo oga' nounivo a'mine initeli'mo guvetesi ve ne'mine lolo' o lemavo agae ne'mine amolone lo minelone' nesi geli geli ogo ogo molo minelesunako nemu' nene naza inite' mali'mo guve'nesi ve lolo' ogalive lo inite' ato ato' nene gopo osa'muve. 13 Lamineto' likeni' neive. O'moso'mo noso' nite' do soto' ine' nene gatudemu' ve losa do soto' ine' ve. Ido' gatude do soto' ine' nene noso' nitekumu' ve losa do soto' ine' ve. Ne neiha ei' O'moso'mo lavo noso' nitekisi gatudesi mudise osu' ha lilisasive. Ee, O'moso'mo noso' nitekisi gatudesi nene ne'minemu' do soto' ine'za okode do soto' ine' nene vene' vemoho' gopo' napa ingalizave losa do soto' amo Guvelesi vela gelekele' igi nizavo Guvelesi ve'mo okodelo' gizebo o minelive losa okode nene do soto' ine' ve. 14 Nemu' nene O'moso'mo Guvelesi ve hele neinguti' do ote-dine' ve. Ido' a'mine'mine ogo amuzo'vedunu' lelikisi hele noloninguti' do ote-ledeleseive. 15 Lingine nene Kilisito' oko'nolo' gizene ana ne'minisa nene mini'mi moni nizave. Nemu' nene gilamani' nehe. Nemu' nene laza Kilisito' oko'no hamo' ne'mine minune' gilivo minuninguti' linge ma nene Kilisito' oko'nolo' gizene ana ne'mine minani' matesi vi pasidia' alusi ingalizani' ne'mo Kilisito' oko'no ma nene di vi pasidia' vene' alusi di gopo igi di hamo' ilisanako nemu' nene ne'mine mo keke' amolone. 16 Ee, mono' godolou' gamazi ma vene' vemoho' bizi ingalisine' nene hamo' lili' ilisasive lo neine' nenako pasidia' venekisi ongalive nene a'mine venekisi hamo' lili' ilisasive. Nemu' nene lingine gilamani' nehe. 17 Ne neiha evene' ma aza Kilisitoda vo gi'mizelive nene Kilisitokisi lu'ine hamo' lolo' ogavo minilisive. 18 Lingine vene' alusi gopo' napa ingi'mi monaa' monovomu' nene golise igi mehedine imilo. Inite' goloso ato ato' vai' nevo daline' nene okonga losuvolotikovo' daline'za vene' alusi gopo' napa ongaline' nene gei' okonga gihile nene lihime molo-do do goloso o-delesane. 19 O'moso'mi Sikalahu' nene O'moso'mo lehize-lengedavo lutingu' minevo dovo' ogo minive ei' kekeize numu've nene lengi' okodine nene neive. Lengi' initetine nomive. Nemu' nene gilamani' nehe. 20 Ee, O'moso'mo lengi' nene meni hizo do eita o neine' nenako okodine nene lengi' initetine nomive. Nemu' nene a'mine okodinedunu' nene eze gulive do naba iline' initekovo' nene igi mili minilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
ESVthroneDavidIsa-Rev
KJVWHNUJohn 1
© Tyndale House, Cambridge, UK - 2018


Acts 5
Ananiaki Elenaho Sahilaki Gamazi Gosoho' Lasingumu' O'moso'mo Lihime nGimine' Gamazi1 Banabasi' ne'mine ine'za ve ma gulive Ananiakisi elenaho Sahilakisi angise'ine gamazi li gili ebe' za zuho'ine evene' ma ngimi a'midoti' moni dasine' nene lingela di halekisa lingela Anania' do vo aposolo ngimine'. 3 nGemavo Petolo' ti' lo lo-imine': Ananiazo. Gaza Satani'mo lemo lukau' gono davo nanimu' O'moso'mi Sikalahu' soza gani lo-emo misubo'mi meni lingela do halekekane. 4 Misuboka geita minelinako gasika gelo ngemaine' ma ve. Ido' ngemo meni daine' nene gei' monika neine'za la'lise voku' lo-gedamune. Nedunu' do inite' mataka dalo ma dalinako gei' luka'mo goka izavo nanitekumu' ne'mine ane. Evene' soza lo-limuhe lo O'moso soza lo-emo golo izane. 5 Ti' lo nolo-imivo Anania' nogelo nogelo lemo pou' lo ongo hiline'. Helavo ningi gilave nene ngehelele naba izine'. 6 Izipe goso've minani' nete gonoso nene lavolavotunu' asabu' izi di vi galese izi-dani' ve. 7 Galese izi-dikevo gamene tili aua ne'mine ngomo mine ha'na noogo elenaho a'mine gamazi gelamo vanaho ha neihe lo ogo heteline'. 8 Hetelavo Petolo' ti' lo longo' o-do line': Olo. Misuboloti' meni've mo a'nevo' dasine' nehe. Ne'mine lavo aza ti' lo line': Oo. Mo a'nevo' ve. 9 Lavo Petolo' ti' lo lo-imine': Lingine nanitekumu' gamazi li halekiki Guvelesi ve'mi Sikalahu' golo izasive. Vangahine di galese izi-dave ma nesu gateda lidi lidi li niigi lanako gezesi a'mine a'mine igi di vi galese izi-gidilisave lo nolo-imivo 10 nogelo galinali lo gizeneu' lemo pou' lo ongo hiline'. Helavo goso've nete dizi gonoso ne ningi di vi vanahine galese izi-dado' galese izi-dani' ve. 11 Galese izi-dikevo noso hilave mukikisi evene' linge ma a'mine gamazi gilave mukikisi nene ngehelele naba izivo minani' ve.
Aposololite Ele'vole' Inite' Ato Atoli'mine Di Soto' Ani'12 Aposolo ingine ato ato' suno di eveneta inite' ato ato' muki' di soto' iga' ani'. Ido' Izesu'nimu' gili ele'vole' iga' ave muki' lu'ine di hamo' igi mini mono' numuno naba'mi he' numuno ma gizikani' ma gulive Solomoni' ve lo minine' neu' nene di gese' igi minaa' ani'. 13 Nizavo evene' heta minavete engikumu' sizaga li di naba i-ngidani'za ngehelele izavo vi engita gi'mizamani'. 14 Vi gi'mizamani'za vene' vemoho' muki' vanu hizi igi gili ele'vole' igi Guvelesi vela igi imine' mili gi'mizaa' ani'. 15 Ne'mine ikevo gebili nabili inite' gizi davesi ngele'mizi vi Petolo' ogo novivo mumuno'mo nesi linge ma avuto' ngebelavo lamine' ilizahe li holomosi ingaa' ani' initekisi di vi akalo' huli ngimika' ani'. 16 Zelusalemi ebe' gahevela ingani' aleve mukikisi igi engita inite' gizi dani' alevesi ido' lu'ningu' sikalahu' golosoli'mo mino do goloso o-ngedo minivesi ngele'mizi ikevo di lamine' igi osu' li-ngidani' ve.
Aposolo Goboni Mili-ngidani' Gamazi17 Ne'mine igi nizavo eveneto' medelo mino O'moso inite' lehize-daa' ive nabasi ezela igi gi'mizave muki' ado' Sadukaio' aleve a'mido' mulise milaa' ave engikuti' minikevo ngizebolo' goloso molavo 18 aposolo a'nido' di gili' li ngele'mizi di vi evene' mukiliti nala' numuno gizikangu' huli-ngidani'. 19 Huli-ngidikevo nizavo holuka' liti'musou' Guvelesi ve'mi angelo' mali'mo ogo nala' numunguti' akahe si'ze-ngedo ngele'mize heto' ogo ti' lo line': 20 Vi mono' numuno nabau' oti mini O'moso'mo do lu' izavo minevo' minevo' ogo minaa' gosoholi'mi monovomu' gamazi muki' nene li soto' igi evene' li-ngimi minilo. 21 Ne'mine lavo gili go' lolosa neivo mono' numuno nabau' dizi a'mine gamazi li soto' i-ngimi minani'. Nizavo eveneto' medelo mino O'moso inite' lehize-daa' ive nabasi ezela gi'mizi minavesi di nubo igi engi' Isilaele' aleveti gizebo veti kanisole naba'ine vise li di mulise mili-ngidi a'mine ve ngele'mizi alizave li pilisi ve ma nala' numuda ngimiselani'. 22 nGimiselikevo vi ningani'za nala' numungu' nene nizamavo vise' igi di tibizi vi ti' li li-ngimani': 23 Vune'za nala' numuno'mi akahe nene gizi gili' likevo gatedo' gizebo iga' ave nene ha oti nizavo ningune'za akahe si'zune' nene evene' hamokisi ma nizamavo ningune' ve. 24 Likevo mono' numuno nabau' gizebo iga' ave ado' pilisi veti guve'inesi ve nabasi eveneto' medeli mini O'moso inite' lehizi-daa' ave nabasi gili aposolo nadi' ahe li gopo ga'ine gili alinge' nene inite' ma nadi' ogo soto' ilihe li lani'. 25 Ne'mine li nizavo ve mali'mo ogo hetelo ti' lo lo-ngimine': Mene gililo. Lingine nala' numungu' huli-ngidave nene mono' numuno nabau' mini evene' mono' li-ngimi nizave. 26 Lavo pilisi veti gizebo ve'ine aza pilisi ve ma ngele'mizo vo aposolo ngele'mizo ani'. A'mine pilisi ve nete ngele'mizi ani'za evenelite gehenidunu' libilikelizave li golise gili ngibilami zou li ngele'mizi ani' ve.
27 nGele'mizi kanisoleti vovo'ningu' huli-ngidikevo nizavo eveneto' medelo mino O'moso inite' lehize-daa' ive naba ne'mo ti' lo longo' o-ngidine': 28 Laza a'mine ve'mi gulive igi li-ngimi' ngimi' amilo lo amuzo molo lo-lengemamune' nehe. Olo. Lingine peleseve' izi a'mine gamazi nene Zelusalemi numungu' li hutile' ikevo buu line' ma ve. Ne'mine igi a'mine ve bilaveliti lihime'ine nene leli' okodela dizelive lisa nahe. 29 Lavo Petolole aposolo linge masi di velepe' izi gamazi ti' li li-imani': Eveneliti gamazi gele do O'moso'mi gamazi gele hulaa' ne ma nomive. 30 Lingine Izesu'ni lohoto' zalo' bili hilikevo avotemoteliti O'moso'ine ne'mo do ote-dine' ve. 31 Otavo Isilaele' aleve lingine lutine di velepe' izikevo lihimetine hulo-lengedelive lo Guvetesi ve ve lo ido' do lu' izaa' ive ve lo O'moso'mo ei' amuzodunu' do dize-davo neive. 32 Ido' a'me luvoni' inite' nene ningo gelosa a'minemu' lo soto' o lengemelonive nene leli' ne none. Ido' lelikovo' nomive. O'moso'mi Sikalahu've nesi nene lo soto' oga' neive. A'mine Sikalahu've nene O'moso'mo eze gamazilo' gele daa' unive nene leme neine' ma neive lo lo-ngimine'. 33 Ti' lo lo-ngemavo ngizebolo' goloso molavo mo ngebelelone li gilani'. 34 nGebelelone li gilani'za Zuda veliti kanisole mulise nabauti' ve ma Halisaio' ve aza Mose' lou' gamazi gize ngimine' nene apize ngemaa' ivo evene' muki' ezemu' gilavo dize minive ne'mi gulive Gamaliele' ne'mo oto aposolo vi heta igi gamene ngomo minilizave lavo vi minikevo 35 kanisole alevemu' ti' lo lo-ngimine': Isilaele' aleve neze zuhokizo, lingine a'mine ve nadi' i-ngidilizahe. Gatine gili nge li minisa i-ngidilo. 36 Gamene gozopo' aka'mila ve ma gulive Teuda' aza oto ve guve'nesi ve naba nouve lavo evene' fo hadeti (400) ne'mine ezela gi'mizani'za alinge' ngamani nete me'nibine bili hilikevo ezela gi'mizave nene hutile' igi vi haha ikevo a'mine inite' osu' line'. 37 Ido' alinge' gulivete gizani' gamenela nGalilaia ve ma gulive Zuda' ve lo minive ne'mo oto evene' linge ga'ine do lovo do soto' ogo ngamani ngebelelone lavo gili imikevo lovo hizangu' nene Zuda'ni bili hilikevo eze aleve muki' vi hutile' igi vi halekani'. 38 Nemu' ne mene vemu' lo-lengemeloze. Gililo. Lingine huli-ngimikavo haza minilizave. Ingine di soto' ani' inite' nene haza evenelite ga'ine gili gono di di soto' ani' noline' nene mo gopo ogo haha oloseive. 39 Ido' O'moso'mo hize ele' o-ngedo minivo di soto' ani' noline' nene lingine O'moso ivile' igi ingine gono nidangumu' nene ngeli o've li li-ngidilizahe. O'mososi lovo i imi minikelizave lo nemu' nolo-lingimuve lo lo-ngimine'. Lo-ngemavo ingine gili di 40 aposolo gohi ngele'mizi numunguko dizi lobuno gavosodunu' ngibilivi' ngibilivi' igi Izesu' gulive igi evene' li-ngimamilizave li li huki-ngidi ngimiseli hulani'. 41 Ido' ngimiselikevo a'mine kanisole alevesi minadoti' huli-ngidi ngolize izi'mi limi vani'. Ido' ngolize izi'mi limi vani' nene ingine O'moso'mo lelikumu' gelavo lamine' ogavo ingine Izesu' gulive di minangumu' ve li biluvalite di'mi limi-ngidi ngibililizani' nene monoku' amuzo'ine nene a'mine geni ha gihilizado' lisihe' o neive lo giline' noloseive li ngolize izi'mi vani' ve. 42 Ne'mine ogavo gamene gamene mono' numuno nabaukisi numudasi O'moso'mo do lu' izelive lo imiselelesa live nene Izesu' minine' nenako nemu' gamazi lamine' nene di halekami li soto' igi apizi ngimi' ngimikovo' igi minani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Peter 3
Ele'ninge Va'ninge Lamini Minilizani' Monovomu' Petolo' Lo-ngimine' Gamazi1 Ido' gomu' noluvoni' ne'mine igi vene' nete vadingine gelekele' i-ngidivo' minilo. Ee, ne'mine ikevo vadinge engikuti' linge ma Kilisito' gamazilo' gili dami nilizani' nene vene'ine lingine ha lengehelele izivo mini monovo goloso lengita nomivo monovo laminekovo' igi mili nizavo ingine a'mido' ningi mini' mini' ilizani' ne'mo nene lingine gamazi li-ngimamavosi Kilisito'nimu' gili ele'vole' igi eze zuhouko ha di imine' mili minilizahe. Nemu' lengi' nene ha gelekele' i-ngidivo' minilo. 3 Ido' gonolisetine nene okodine losuvolo' mineline' inite' ado' madudine zopovo nalava izi di ma'mine ma'mine iga' nehe, ngolidunu' lili' ani' inite' nehe, okodido' inite' lamine' tamine' nehe, nevo'mine inite' neve nene minelivoba 4 asi lengemeni dameni lutinguko haleko minaa' neine' ado' hongu lo alaha' ogo minaa' lengemeni dameni ne'mo nene litehe elo osu' lamo gonolisetine gihile mineleseive. 5 Ee, ido' gomu' vomila O'mosola gi'mizi mini ezelo' gili mu'musi' igi minaa' ani' vene' nete nene lute'mi gonolise've minelive li a'mine ne'mine monovolo' e'metisa va'ningida gelekele' i-ngidi minani' nenako lengitasi ne'mine monovotine mineline' nene lamine' oloseive. 6 Mene noluvoni' nene ado' Sala' aza Abalahamu'nimu' nenito' gizebo ve ve lo gamazi've gele do'mo vo minaa' ine' ma'minemu' nene noluve. Ido' lingine monovo laminetokovo' e'meti mini ne'mine mana'mine initekumu' golise gilami minilizani' nene ei' aluvo gidini mini ei' gili vani' minilisave.
7 Ido' va'ninge lingine eledinginemu' luvodi'mine ogo ti' lo nolo-lingimuve: Lingine nene O'mosola laa' olone' akate nene goloso ogalive li eledinginemu' nene ingine amuzo damani' mini lelitoti' nene limisa nizave li ngele'mize lamine' igi mini O'moso'mo lehize-ledavo minevo' alevo' oga' lemeni dameni nene engikisi lelikisi makato' dalonive ne nizave li ele'vole' i-ngidami asi gili nge li mini zou li makato' lamini bizi minilo.
Monovo Lisihe' Lamineto' E'metilizadi'mo Mulumo Geni Gihilizani' Nene O'moso'mo Ninge Lamine' O-lengedeleseinaze. Lingine Monovo Laminekovo' Igi Mili Minilo Lo Petolo' Lo-ngimine' Gamazi8 Naza gamazi lo osu' lo do vo no'novo molalosa ti' lo nolo-lingimuve: Lingine lutine gatine nene hamoli'minevo' minivosa minilo. Ido' ge mulumo'ne ninge-nede ne mulumoka ninge-gede lisavo' minilo. Ido' lengi' nene hamo' zuho nizanaze. Ge luka neme ne lu'ne geme lisavo' minilo. Ido' ezemu' mulunga hukivo hukivo gezemu' muluno hukivo hukivo lisavo' minilo. Ido' hokolize' ami okodine di'mi limivo' minilo. 9 Ido' lengi' di goloso nii-lingidavo ma a'mido' golo hizi di goloso i-ngidamilo. Ido' a'mine'mine igi lengi' nene gamazidunu' gizi'voti gamazi ma nili-lingidavo ma nene a'mido' golo hizi lingine gizi'voti li-ngidamilo. Asi O'moso'mo lengi' vise lo do eita ine' nene eitati' nene no'noho' dalizave losa ne'mine ine' nenako nemu' nene ne'mine nii-lingidavo ma a'mido' nene O'moso'mo no'noho' ize-lingidivo lisavo' nene li-ngimilo. 10 Mene nolo-lingimuvoni' gamazi neve nene mono' godolou' gamazi ti' li gizi nizani' malo' nene vo nodave:
Ve ma aza minevo' alevo've lamine' minivo
laminekovo' mine do dizelesa gelelive nene
vele'mo gamazi gosoho' nasaha' lo gamazi goloso lalive lo
velelo' nene gizebo lamine' ilive.
11 Ido' monovo golosomu' nene olovo' o mino monovo laminekovo' ilive.
Ido' hongu lo lamino minaa' monovomu' nene vise' ogo
imisele do vo dalive.
12 Ee, Guvelesi ve'mi vele nene evene' lisihetokovo' hulo mino
gizebo o-ngedo mino
ezemu' lilizani' gamazi nene gelelesa gapepe' o minaa' neiha
evene' monovo goloso daa' avela nene gololo' ninge-ngedo minaa' neine' nenako
nemu' nene a'mine minevo' alevo' lamineku' minelesa gelelive nene
a'mine meuko luvoni' ne'mine nene ilido' o neive.
13 Ido' lingine monovo laminekovo' igi mili ilisa amuzo mili minilizani' nene evenelite ma di goloso i-lingidilizado' o neihe. Mo o'ove. 14 Ne neiha monovo lamine' igi mili ilizangumukisi mulumo gono ma gihi-lingidilizani' nene O'moso'mo ninge lamine' o-lengedeleseinako lamine' oloseive. Lingine evenelite lengehelele izeline' inite' i-lingidilizani' nene muludine badavo golise gilamilo. 15 Kilisito' nene lengi' lutine'mi Guvelesi ve minelive li ele'mizi milalo. Ido' lingine Kilisito'nimu' gili mu'musi' i nizangumu' evenelite longo' i-lingidika' i-lingidika' ilizado' nene a'mine gili mu'musi' i nizani' ne'mi monovo nene li ngolo' li li-ngimilizado' di va'va' ikisavo' minilo. 16 Ido' ne'mine igi li-ngimili ma nene humedame ami hongu gamazi laminekovo' li-ngimilo. Ido' lingine Kilisito' evenelelite ilizado' o neine' monovo lamine' igi mili minaa' naangumu' divi ledivi' igi laa' nave nene a'mine lengemenga langumu' nene ngovozo hililizangumu' ve li monovo lisihe' lamine' gehepeve neive li lutingu' gili nizadokovo' nene e'meti minilo. 17 Ido' O'moso'mo gelavo lingine mulumo geni gihilizado' o noline' nene lingine monovo laminekovo' e'metilizadoti' a'mine mulumo geni gihilizani' nene lamine' oloseiha lingine mulumo geni gihilizani' nene mo monovo goloso dalizadoti' gihilizani' neve nene mo goloso oloseive.
Kilisito' Aza Ve Lisihe' Mino Monovo Goloso Ogo Molo Amine'za Leli' Lihimetemu' Mulumo Geni Geho Helosa Gohi Oto Okulumokuko Dizo Neive Lo Lo-ngimine' Gamazi18 Ee, Kilisito' azasi nene mulumo alumo gelo hiline' ve. Aza nene ve lisihe' minine'za O'mosola do bize-ledelesa evene' goloso leli' lihimetemu' lelito' medelo hiline' ve. Ido' a'mine gamene hamokovo' hiline' a'ne'mo nene leli' mukiliti lihimete nene mo osu' lilido' vo dani' ve. Aza neve nene evene' leli' okode ne'minesi neivosa nene bili hilani'za sikalahu've nene O'moso'mo do upuho' o-davo vele gizosa 19 a'mine sikalahu've nesi mino nene vo nala' numungu' minani' sikalahu' nene mono' lo-ngimine' ve. 20 A'mine mono' lo-ngimine' sikalahu' nene gomu' Noa' minine' gameneu' Noa' aza sipi lolo' neivo O'moso'mo evene' engikumu' izebolo' molavo geto ngebelamo ha gizebo o minine' gameneu' eze gamazi gili hulave engi' nene mono' lo-ngimine' ve. A'mine sipiu' nene evene' ngomosi' eiti a'ne'minevo' dizikevo O'moso'mo nosodunu' do ngu' izine' ve. 21 Ido' a'mine noso velo ani' nene noso holaali'mi avazaha ne'mine nene soto' ine' ve. Ee, noso hilaa' naadoti' nene O'moso'mo do lungu' izaa' neive. Ido' noso holaa' noune' nene okodelo' goloduvo gilite-ledelive losa nevoba asi O'moso'mo lute do guluvi' lo-ledavo guluvikovo' lo minaa' ilive losa ezela lo noso holaa' noune. Ido' a'mine O'moso'mo do lungu' izaa' neine' nene Izesu' Kilisito' hilinguti' otidi'mo ve losa do lungu' izaa' neive. 22 Ido' Kilisito' ei' neve nene idise Okulumokuko dizo O'mosoloti' lemo mino ana hulaa' idaa neivo angelo' nesi ido' ato ato' amuzo'inesi mini'mi monani' nesi nene gizeneuko limi gelekele' i-di nizavosa gizebo o-ngede neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018